หลังปี พ.ศ. 2543

✨  **ปรากฏการณ์เฉลียง**

**พ.ศ. 2521-25 • พ.ศ. 2529-31 • พ.ศ. 2532-34 • พ.ศ. 2537-43 • **หลังปี พ.ศ. 2543** • *ไทม์ไลน์ของเฉลียง***
## **น้ำคือชีวิต**

**เนื่องในวโรกาสฉลองสิริราชสมบัติครบ 60 ปี และเฉลิมพระชนมพรรษา 80 พรรษา ของพระบาทสมเด็จพระเจ้าอยู่หัว** "กลุ่มบริษัทปูนซิเมนท์ไทย" ได้จัดทำสารคดีเพื่อเฉลิมพระเกียรติพระองค์ท่าน โดยได้มอบหมายให้ **"บริษัทเวิร์คพอยท์ จำกัด (มหาชน)"** ผลิตสารคดีชุด "น้ำคือชีวิต" ขึ้น เป็นสารคดีที่ควบคุมการผลิตโดย **"ประภาส ชลศรานนท์"** นักคิด นักเขียนและนักแต่งเพลงที่ได้รับการยอมรับมากที่สุดคนหนึ่ง

นอกจากนี้การเล่าเรื่องในสารคดียังได้วงดนตรี 3 วงมาช่วยกันอย่าง **"เฉลียง, คาราบาว"** และ **"โมเดิร์นด็อก"** ที่มาแสดงฝีมือเรียบเรียงเพลงใหม่เพื่อใช้ประกอบสารคดี ทั้งนี้เพลงทั้งหมดเป็นเพลงที่ประภาสแต่งขึ้นใหม่ **"น้ำคือชีวิต"** เป็นการถ่ายทอดพระราชกรณียกิจของพระบาทสมเด็จพระเจ้าอยู่หัวภูมิพลอดุลยเดช ในเรื่องเกี่ยวกับ **"น้ำ"** ให้พสกนิกรชาวไทยทั่วประเทศ ได้เห็นและตระหนักถึงสิ่งที่ทรงทำเกี่ยวกับเรื่องของ **"น้ำ"** มาโดยตลอด โดยรูปแบบเป็น **"สารคดีดนตรี"** ออกอากาศทุกวันอาทิตย์ตลอดเดือน ธันวาคม พ.ศ. 2549 เริ่มตั้งแต่วันอาทิตย์ที่ 3 ธันวาคม 2549 ทางสถานีวิทยุโทรทัศน์กองทัพบกช่อง 5 เวลา 16.30 น. และทางเนชั่น แชนแนล ไททีวี ช่อง 1 ทุกวันจันทร์ เวลา 18.30 น.

## ***"เฉลียง" กลืนน้ำลายตัวเอง ขึ้นเวทีอีกครั้งเพื่อ "ถาปัด"***

เคยออกปากอำลาแฟนเพลงว่าจะไม่รวมตัวเล่นคอนเสิร์ตกันอีกแล้วบนเวทีคอนเสิร์ต **"เรื่องราวบนแผ่นไม้"** เมื่อ 7 ปีที่แล้ว แต่ในที่สุด 6 หนุ่มรุ่นใหญ่ วง **"เฉลียง"** วงดนตรีในตำนาน ได้แก่ **"ดี้" นิติพงษ์ ห่อนาค "เจี๊ยบ" วัชระ ปานเอี่ยม "แต๋ง" ภูษิต ไล้ทอง "เกี๊ยง" เกียรติศักดิ์ เวทีวุฒาจารย์ "จุ้ย" ศุ บุญเลี้ยง** และ **"นก" ฉัตรชัย ดุริยประณีต** ก็ยอมใจอ่อนกลับมารวมตัวกันอีกครั้ง ในคอนเสิร์ต **"เหตุเกิดที่...เฉลียง"** ภายใต้นิยาม **"ดนตรีบำบัด ถาปัดจัด เฉลียงโชว์"** ซึ่งจัดขึ้นโดย สมาคมนิสิตเก่า คณะสถาปัตยกรรมศาสตร์ จุฬาลงกรณ์มหาวิทยาลัย วันที่ 30 มิถุนายน 2550 ณ อิมแพ็ค อารีน่า เมืองทองธานี เพื่อหารายได้ให้แก่สมาคมและคณะ

*"7 ปีที่แล้ว เราอาจจะคุยกันเป็นเรื่องเป็นราวแล้ว ว่าจะไม่มี ไม่ทำคอนเสิร์ตกันอีก แต่เมื่อมาถึงวันนี้ เพื่อนฝูงชักชวน ที่สำคัญเป็นการทำเพื่อประโยชน์ สาธารณะ ประกอบกับที่ผ่านมาเวลาเจอแฟนเพลงก็มักอยากจะให้จัดอีก ฉะนั้นแม้จะพูดไปแล้ว เมื่อมาถึงวาระและทำแล้วเกิดประโยชน์ พวกเราก็อยากจะทำอีกครั้ง และยืนยันว่าเราจะเล่นกันให้ดีที่สุดเท่าที่จะทำได้"* แต๋ง อธิบายถึงสาเหตุของการกลับมาขึ้นเวทีอีกครั้ง

นอกจากสมาชิกวงเฉลียงทั้ง 6 แล้ว ในคอนเสิร์ตครั้งนี้ ยังได้ "ตุ๊ก" วิยะดา โกมารกุล ณ นคร "ป้าง" นครินทร์ กิ่งศักดิ์ "โรส" ศิรินทิพย์ หาญประดิษฐ์ และ วงเลาดรี้ (Laundry) ร่วมเป็นแขกรับเชิญอีกด้วย ซึ่ง จุ้ยและแต๋ง พูดถึงที่มาของแขกรับเชิญให้ฟังว่า *"เลือกเอาจากคนที่ร้องเพลงดีๆ มาเลย อย่าง "ตุ๊ก" วิยะดา นี่ก็ไม่ต้องพูดถึง แล้วพอถามถึงนักร้องรุ่นใหม่ที่ร้องเพลงดีๆ ดี้ ก็แนะนำ โรส รวมทั้งยังได้นักร้องมากความสามารถอย่าง "ป้าง" นครินทร์ มาร่วมด้วย ส่วนวงเลาดรี้ เป็นวงของน้องต้นไม้ ลูกชายของแต๋ง เขาอยากมาขึ้นคอนเสิร์ตกลับพ่อ เราก็ยินดี ส่วนเรื่องเพลงที่จะร้อง เราก็ยังพูดคุยกันอยู่ว่า จะให้เขาร้องเพลงตัวเอง หรือมาร้องเพลงเฉลียงดี*

*ภาคดนตรีเราทาบทามน้องๆ นักดนตรี ทีมของแน่น (สราวุธ เลิศปัญญานุช) ที่เล่นในละครเวทีฟ้าจรดทรายไว้ อยากได้วงนั้น เพราะพวกเราเป็นนักดนตรีก็อยากจะได้วงดีๆ มาเล่น อยากเน้นตรงนี้ให้มาก รับรองว่าในภาคดนตรีต้องดีแน่ๆ และถือเป็นอีกหนึ่งความพิเศษในคอนเสิร์ตครั้งนี้ ตอนนี้เราก็เริ่มซ้อม เริ่มเขียนลำดับงานคร่าวๆ ไว้แล้ว"*

เมื่อถามถึงนิยามของคอนเสิร์ตครั้งนี้ที่ใช้คำว่า "ดนตรีบำบัด ถาปัดจัด เฉลียงโชว์" จุ้ย ผู้คิด ตอบว่า *"นิยามนี้มันเริ่มมาจาก มักจะมีคนถามเสมอว่า คอนเสิร์ตอะไร ยังไง ใครจัด แล้วผมต้องอธิบายเยอะ เลยคิดนิยามตรงนี้ออกมา โดย ดนตรีบำบัด ก็มาจากเมื่อก่อนผมสุขภาพไม่ดี แต่เวลาเล่นดนตรี เข้าห้องอัดก็จะหายทุกครั้ง เหมือนดนตรีช่วยบำบัดสุขภาพได้ รวมถึงเหตุผลการจัดคอนเสิร์ตครั้งนี้ ก็เพื่อนำเงินรายได้เข้าคณะ ซึ่งผมว่าเป็นการบำบัดให้ถาปัดด้วย ส่วนคำว่า ถาปัดจัด เฉลียงโชว์ ก็เหมือนตอบคำถามไปเลยว่าใครจัด ใครโชว์ จะได้ไม่ต้องมาถามอีก"*

ทั้งหมดยังพูดเป็นเสียงเดียวกันว่า สิ่งหนึ่งที่ยืนยันถึงความน่าสนใจของคอนเสิร์ตครั้งนี้ คือเฉลียงเล่นคอนเสิร์ตหรือโชว์ทุกครั้งไม่เคยเหมือนกันเลย และครั้งนี้ก็เช่นกัน แม้จะมีเวลา การเตรียมงานสั้นและฉุกละหุกมาก แต่จะเล่นให้ดีที่สุดเท่าที่จะทำได้ และเชื่อว่าจะยังน่าดูเหมือนเดิม ซึ่งถือเป็นการกลับมาเจอกันอีกครั้งของแฟนเพลงเฉลียง รวมถึงยังทำให้เด็กๆ ที่ได้ยินการบอกเล่าถึงวงเฉลียงมาสัมผัสการแสดงและรู้จักตัวตนจริงๆ ของวง

ด้าน "จิก" ประภาส ชลศรานนท์ นักแต่งเพลงผู้อยู่เบื้องหลังความสำเร็จของวงเฉลียง เมื่อถูกถามถึงสิ่งที่อยากเห็นบนเวทีคอนเสิร์ตครั้งนี้ จิก กลับตอบว่า *"ใจจริงของผม ผมไม่อยากเห็นเฉลียงเล่นคอนเสิร์ตอีกแล้ว เพราะเราบอกไปแล้วว่า เราจะไม่เล่นอีก มันจบไปแล้ว แต่ถ้าถามว่าอยากเห็นอะไร ก็คงอยากเห็นอะไรที่เป็นธรรมชาติ เป็นเรื่องจริง ไม่ต้องมีสคริปต์ผูกเรื่อง เห็นการด้น เห็นปฏิภาณ ความสนิทชิดเชื้อของทุกคน*

*ถามว่าทำไมทุกวันนี้เฉลียงยังคงรวมกลุ่มกันได้อยู่ แม้เวลาจะผ่านไปนับสิบปี เพราะเฉลียงไม่ได้คบกันที่ธุรกิจ และไม่ได้ถูกจับขึ้นมาเซตเป็นวง แต่เราเริ่มมาจากความเป็นเพื่อน ซึ่งแม้ว่าจะเลิกเล่นดนตรีกันไปแล้ว แต่เราก็ยังเป็นเพื่อนกัน ยังเจอกัน ยังคบกัน ฉะนั้นจึงเหนียวแน่นมาจนถึงทุกวันนี้"*

## ***รับฟังดนตรีบำบัดกับคอนเสิร์ตภาคผนวก เหตุเกิดที่...เฉลียง***

นับเป็นเวลา 7 ปีเต็ม หลังจากที่กลุ่มคนดนตรีขวัญใจนักฟังเพลงอย่าง **"เฉลียง"** ได้ประกาศอำลาเวทีไปแล้วเมื่อ พ.ศ. 2543 ในคอนเสิร์ต **"เรื่องราวบนแผ่นไม้"** จนมาถึงวันนี้ก็ได้เวลาที่พวกเขาจะกลับมาเพื่อสร้างความประทับใจให้กับผู้ชมบนเวทีอีกครั้งใน **"เหตุเกิดที่...เฉลียง"** คอนเสิร์ตที่มีขึ้น 2 รอบ เมื่อวันเสาร์ที่ 30 มิถุนายน 2550 ณ อิมแพคอารีน่า เมืองทองธานี กับสมาชิกพร้อมหน้า ได้แก่ **"ดี้ - นิติพงษ์ ห่อนาค" "เจี๊ยบ - วัชระ ปานเอี่ยม" "แต๋ง - ภูษิต ไล้ทอง" "เกี๊ยง - เกียรติศักดิ์ เวทีวุฒาจารย์" "จุ้ย - ศุ บุญเลี้ยง"** และ **"นก - ฉัตรชัย ดุริยประณีต"**

สมาคมนิสิตเก่าคณะสถาปัตยกรรมศาสตร์ จุฬาลงกรณ์มหาวิทยาลัย จัดการแสดง **"เหตุเกิดที่...เฉลียง"** ภายใต้นิยาม *ดนตรีบำบัด ถาปัดจัด เฉลียงโชว์* เพื่อหารายได้สำหรับใช้จ่ายในกิจกรรมของสมาคมฯ และสนับสนุนด้านการศึกษาของคณะสถาปัตยกรรมศาสตร์ จุฬาฯ **นายมนู ตระกูลวัฒนะกิจ** นายกสมาคมนิสิตเก่า คณะสถาปัตย์จุฬาฯ เปิดเผยว่า เป็นความลำบากแบบแสนสาหัส ที่กว่าจะทำให้เฉลียยอมขึ้นเวทีใหญ่อีกครั้ง โดยการแสดงเหตุเกิดที่..เฉลียงในครั้งนี้ สมาชิกของเฉลียง **นิติพงษ์, วัชระ, เกียรติศักดิ์** ถาปัดจุฬาตลอดจน **ภูษิต ไล้ทอง, ศุ บุญเลี้ยง** และ **ฉัตรชัย ดุริยประณีต** ที่มารวมเป็นเฉลียง ทุกคนยอมสละเวลาจากการงานและภารกิจส่วนตัวหาเหตุกลับมาสร้างความประทับใจให้กับผู้ชมอีกครั้ง

ส่วน **ภิญโญ รู้ธรรม** ซึ่งมารับหน้าที่ Show Director ของสาเหตุบนเวทีในครั้งนี้เปิดเผยเพิ่มเติมอีกว่า เรายินดีที่ได้ กิ๊ก-เกียรติ กิจเจริญ กับ ดู๋-สัญญา คุณากร นิสิตเก่าถาปัดจุฬามาเป็นผู้อยู่ร่วมสถานการณ์บนเวทีกับเฉลียงอย่างให้ได้อารมณ์สมเหตุ นอกจากนี้ ยังมีนักร้องรับเชิญอีกหลายท่านให้เกียรติมาร่วมอยู่ในเหตุการณ์ที่เฉลียงอย่างเหมาะสม ทำให้การแสดง **เหตุเกิดที่.. เฉลียง** ในครั้งนี้ เป็นดนตรีบำบัดแบบถาปัดที่สมบูรณ์ตามเหตุที่พวกเราได้ตั้งใจไว้

แฟนๆ ทุกคนที่มาต่างก็หวังจะได้ฟังเพลงของ เฉลียง ที่คิดถึงกันแบบสดๆ อีกครั้ง เริ่มต้นคอนเสิร์ตด้วย **"Toredo"** กับ **"เอกเขนก"** ที่มี ดี้ เจี๊ยบ และ เกี๊ยง ร้องกับ **"กิ๊ก - เกียรติ กิจเจริญ"** และ **"ดู๋ - สัญญา คุณากร"** ซึ่งเป็นพิธีกรในงานแทน ก่อนที่สมาชิกอีก 2 คน จุ้ย และ แต๋ง จะมารวมกับ 3 คนก่อนหน้าเพื่อร้อง **"ไม่รักแต่คิดถึง"** จนจบเพลง เจี๊ยบ ก็ได้บอกกับคนดูว่า *"เพลงที่จบไปไม่ได้อยู่ในอัลบั้ม อยู่นอกอัลบั้มครับ อยู่ในคอนเสิร์ตเมื่อ 14 ปีที่แล้ว ดี้ แต่งให้พวกเราเพื่อบำบัดอาการคิดถึงซึ่งกันและกันครับ"*

ต่อมา ดี้ ได้ร้องเพลงเดี่ยวอย่าง **"ถ้าโลกนี้มีเราเพียงสองคน"** โดยมี แต๋ง เป่าแซ็กโซโฟนให้ แล้ว ดี้ จึงกล่าวความรู้สึกว่า *"ขอบคุณมากครับ ตื่นเต้นมาก ไม่เคยเจอคนเยอะขนาดนี้เลย ผมมีอีกเพลงหนึ่งที่ต้องร้อง เพราะทั้งชีวิตมีแค่ 2 เพลงครับ เราขอเชิญคนอื่นมาด้วยดีกว่า เพราะคิดว่า 6 คน 7 คนนี่คงไม่รอด เรามีผู้หญิงคนหนึ่งครับ ขอเชิญน้อง โรส ครับ"* ดังนั้น **"โรส - ศิรินทิพย์ หาญประดิษฐ์"** จึงได้มาร่วมร้องเพลงกับ ดี้ ใน **"นายไข่เจียว"**

ตัว โรส เองก็มีเพลงเดี่ยวมาร้องด้วยเช่นกัน โดยที่เจ้าตัวบอกว่าต้องการจะร้องเพลงที่ทำให้ทุกคนรู้จัก โรส ซึ่งก็เป็นเพลงที่ ดี้ แต่ง นั่นก็คือ **"ก้อนหินก้อนนั้น"** ต่อด้วย **"เก็บใจ"** ที่มี เกี๊ยง มารับช่วงร้องด้วยตอนท้ายเพลง มาที่เพลงน่ารักๆ ต่อมา **"พ่อกล่อมลูก"** ซึ่ง เจี๊ยบ แต๋ง เกี๊ยง และ ดี้ ชักชวนลูกๆ ของแต่ละคนให้มาร่วมร้องในเพลงนี้

ถึงเวลาร้องเพลงเดี่ยวของ เกี๊ยง ที่เจ้าตัวออกตัวกับคนดูก่อนเลยว่า *"ช่วงนี้ก็เป็นช่วงที่ผมรู้สึกกังวลใจที่สุดครับ เพราะว่าคนที่มาชม เฉลียง ก็อยากจะมาชมการพูดจาที่ตลกๆ นะครับ ผมเองก็เป็นคนที่ไม่ค่อยพูด แล้วก็ไม่ขำด้วย ก็เลยกังวลว่าคนดูเค้าจะชอบรึเปล่า แต่ว่าผมจะทำหน้าที่ให้ดีที่สุดเท่าที่จะทำได้ มีเพลงหนึ่งที่ไม่ร้องไม่ได้เลย เป็นเพลงที่รองมาจากเพลงชาติแล้ว นับว่าผมร้องบ่อยที่สุดในชีวิตเลยครับ"*

หลังจากแฟนๆ ปรบมือให้กำลังใจเขาเสียงดังแล้ว เกี๊ยง ก็มีเพลง **"เข้าใจ"** และอีกเพลงที่ เกี๊ยง บอกว่าไม่ค่อยได้ร้องอย่าง **"รักออมชอม"** มาฝาก โดยเพลงหลังได้แขกรับเชิญ **"ตุ๊ก - วิยะดา โกมารกุล ณ นคร"** มาร้องคู่ด้วย แล้ว ตุ๊ก ก็ร้องเพลงดังของตัวเองที่ทุกคนรู้จักเป็นอย่างดี **"ไม้ขีดไฟกับดอกทานตะวัน"** อันเป็นเพลงที่ เกี๊ยง แต่งทำนอง **"จิก - ประภาส ชลศรานนท์"** ผู้ที่แต่งเพลงส่วนใหญ่ของ เฉลียง เป็นคนแต่งเนื้อ โดยที่ เกี๊ยง ก็มาเล่นกีตาร์โปร่งให้ด้วย

มาที่วงดนตรีรุ่นใหม่ **"Laundry" (ลอนดรี้)** วงของ **"ต้นไม้ - ฌานดนู ไล้ทอง"** ลูกชายของ แต๋ง ที่มาแสดงฝีมือแบบเกินวัยในเพลง **"คนดนตรี"** และ **"ลืมไปไม่รักกัน"** จบแล้วสมาชิกคนต่อมาที่ต้องร้องเดี่ยว คือ เจี๊ยบ ซึ่งมีเพลง **"เธอกับฉันกับคนอื่นๆ"** และ **"ต้นชบากับคนตาบอด"** มาฝาก ก่อนที่ เจี๊ยบ จะบอกว่า *"มายังเพลงใหม่ล่าสุดของเฉลียง ที่แต่งสำหรับคอนเสิร์ตนี้โดยเฉพาะ เป็นเพลงสวิงแจ๊สครับ"* กับ **"เธอหมุนรอบฉัน ฉันหมุนรอบเธอ"** ที่เป็นเพลงใหม่ ซึ่ง จิก เป็นผู้แต่งอีกเช่นกัน โดยมี เจี๊ยบ ร้องร่วมกันกับ แต๋ง

เพลงต่อมานั้น เฉลียง ก็ออกมาทั้งวงอีกครั้งใน **"รู้สึกสบายดี"** ต่อด้วยเพลงเดี่ยวจาก จุ้ย ที่บอกกับแฟนๆ ก่อนว่า *"โดยธรรมชาติผมก็เป็นคนที่ไม่พร้อมที่สุด แต่ว่าพี่ๆ เค้าก็ไม่ยอม ถ้าหากผมไม่มาจะกลายเป็นวงเฉลียไป ก็เลยใช้จิตวิทยาหมู่นะครับ เกลี้ยกล่อมมาว่าอิมแพ็คนะเว้ย ซึ่งถ้าผมร้องผิดพลาดยังไงก็ช่วยร้องนะครับ"* กับเพลง **"แค่มี"**

ส่วนอีกเพลงเพราะๆ คุ้นหู **"เพราะอะไร"** ที่ จิก แต่ง โดยมี **"ป้าง - นครินทร์ กิ่งศักดิ์"** เป็นแขกรับเชิญมาร่วมร้อง ซึ่ง จุ้ย เล่าให้ฟังว่าเดิมทีเพลงนี้นั้น จิก แต่งให้ จุ้ย แต่ว่ากลับไม่มีโอกาสร้อง ต่อมาเพลงนี้จึงถูก ป้าง นำเอาไปร้องในตอนหลังแทน จบแล้วทั้งคู่ก็ร่วมร้องด้วยกันในอีกเพลงคือ **"เที่ยวละไม"**

ได้เวลาของสมาชิกคนสุดท้ายจาก เฉลียง ที่เพิ่งจะปรากฏตัวกับ นก ซึ่งนำเพลง **"ง่าย ๆ"** มาร้องร่วมกับ จุ้ย และ เกี๊ยง ซึ่งพอร้องจบ จุ้ย ก็บอกกับผู้ชมว่าว่า *"นก คงตื่นเต้น เพราะอยู่กันหลายคน งั้นให้อยู่คนเดียวดีกว่าจะได้ไม่ตื่นเต้น"* ดังนั้น นก จึงได้ร้องคนเดียวในเพลงต่อมา **"ไม่คิดถาม"** ต่อด้วยพิธีกรในงานทั้งสอง ดู๋ กับ กิ๊ก ที่มีเพลง **"อยากมีหมอน"** มาฝาก พร้อมกับหางเครื่องแบบลูกทุ่งอลังการหลายคนบนเวที ชนิดว่าเกินหน้าเกินตานักร้องเจ้าของงานทีเดียว

ถึงเวลาที่ เฉลียง ออกมาพร้อมหน้าพร้อมตากับเพลงดังของพวกเขา **"เร่ขายฝัน"** และ **"นิทานหิ่งห้อย"** ที่มีเอกลักษณ์ในเพลงหลัง กับการเล่านิทานแฝงเรื่องราวอะไรบางอย่างให้ขบคิดโดย เจี๊ยบ ที่เริ่มต้นขึ้นมาว่า

*"นิทานเรื่องเดิมที่เล่าต่อจาก 7 ปีที่แล้ว ความเดิมตอนที่แล้วมีอยู่ว่า อึ่งอ่างตัวแตก กบเลือกนาย กบอาศัยอยู่ในบึงน้ำใสแจ๋ว เลือกนายมาปกครองตัวเอง เลือกแล้วเลือกอีกๆ จนในที่สุดเทวดาทนไม่ไหวก็เลยส่งผู้ปกครองมา กบหลายตัวก็แช่มชื่น แรกที่มาทำงานกบหลายตัวมีความสุข ทำงานแข็งขัน แต่เมื่อเวลาผ่านไป 7 ปี สิ่งที่เคยพองก็เลยแฟบ หรืออีกคำหนึ่งก็คือ ยุบ การทำงานหนักก็ต้องหยุดพัก เอามารวมกันก็จะเป็น ยุบ...พัก ในที่สุดกบทั้งหลายก็ทนไม่ไหวอีกครั้ง เรียกร้องเทวดาให้ส่งนายใหม่มาอีกแล้ว เพราะว่านายเก่านั้น เทวดาสั่งไว้เลย กบทั้ง 111 ตัว ต้องจำศีล 5 ปี"*

หลังจากที่แฟนๆ ได้ฟังนิทานจาก เจี๊ยบ ที่เรียกเสียงหัวเราะจากทุกคนไปนานประมาณ 20 นาที คลอด้วยเพลง นิทานหิ่งห้อย จนจบแล้ว ก็มาถึงเพลงน่ารักอย่าง **"กล้วยไข่"** และเพลงสุดท้ายแต่ไม่ท้ายสุดกับ **"อื่นๆ อีกมากมาย"** แล้วจากนั้นจึงเป็นช่วงอังกอร์ที่ เฉลียง ไม่ปล่อยไม่ให้แฟนๆ ต้องรอนานกับเพลงที่ส่งทุกคนกลับบ้านอย่าง **"ฝากเอาไว้"** โดยก่อนจากกัน ดี้ ทิ้งท้ายว่า *"ผมก็ยังจะดื้อบอกว่าคอนเสิร์ตเรื่องราวบนแผ่นไม้เมื่อ 7 ปีที่แล้วเป็นครั้งสุดท้าย และครั้งนี้ถือว่าเป็นภาคผนวกนะครับ ขอบคุณมากนะครับทุกท่านครับ"*

## ***"ดี้-เจี๊ยบ-แต๋ง" แตกคอเป็น 3 ฝ่าย ประลองฝีปากใน "มหรสพพูดและเพลง"***

หลังจาก ยังดี หน่วยงานน้องใหม่ในเครือ อินเด็กซ์ ครีเอทีฟ วิลเลจ ได้เปิดตัวด้วยการพิสูจน์ฝีมือในโปรเจกท์คอนเสิร์ตอารมณ์ดี้ ตอน ทุ่งหญ้า สายลม และนมวัว ไปเมื่อต้นเดือนกุมภาพันธ์ที่ผ่านมา

เวลาผ่านไปไม่กี่เดือน ยังดี เดินหน้าลุยโปรเจกท์สอง นำเสนอโชว์พูดและเพลงที่ให้ชื่อว่า **"เฉลียง 3 ฝ่าย ภูมิใจเสนอ มหรสพพูดและเพลง ตอน คนจะไทย ใครจะทน"** โดยหยิบความสามารถและมุมมองของ 3 สมาชิกวงเฉลียง อย่าง **"ดี้" นิติพงษ์ ห่อนาค "เจี๊ยบ" วัชระ ปานเอี่ยม** และ **"แต๋ง" ภูษิต ไล้ทอง** มาเป็นจุดขาย

"ดี้" นิติพงษ์ เล่าถึงที่มาของมหรสพพูดและเพลงให้ฟังว่า เกิดจากแต่ละครั้งที่วงเฉลียงจะทำอะไรก็แล้วแต่ สมาชิกแต่ละคนมักจะมีข้อถกเถียง ข้อโต้แย้งที่เยอะมาก เพราะแต่ละคนก็มักจะมีความคิด มีฝ่ายเป็นของตัวเอง จนเกิดการคุยกันเล่นๆ ว่าหากวันหนึ่งว่างงานก็จะมาทำรายการทีวี นั่งพูดคุยเกี่ยวกับเรื่องต่างๆ ทั้งบ้านเมือง บันเทิง สังคม ฯลฯ เป็นการคุยมาเมื่อ 10 กว่าปีมาแล้ว ก่อนที่จะมีรายการคุยข่าวทุกวันนี้อีก เพียงแต่ไม่ได้เริ่มทำจริงจัง กระทั่งได้มาเข้าหูทีมงานยังดี แล้วทุกคนก็อยากให้จัดเป็นโชว์นี้ขึ้น

*"เราไม่รู้จะเรียกว่าอะไรก็เลยเรียกว่ามหรสพ คือมีเพลงที่จะร้องแต่ก็ไม่เยอะพอที่จะเรียกว่าคอนเสิร์ต มีพูดก็ไม่เยอะพอที่จะเรียกว่าทอล์กโชว์ ก็เลยเป็นมหรสพพูดและเพลง ส่วนที่เป็น 3 ฝ่ายอย่างที่บอกสมาชิกแต่ละคนกว่าจะทำอะไรกันได้แต่ละคนก็เยอะ เผอิญเรา 3 คนเป็นคนวัยเดียวกัน เรียนก็เรียนรุ่นเดียวกัน ถึงแม้ว่าจะมีความคิดคนละอย่างแต่ก็ยังคุยกันได้ การจะทำมหรสพครั้งนี้ไม่รู้ว่าจะเรียกชื่ออะไร จะใช้ชื่อเฉลียงเลยมันก็ไม่ครบ เพราะมีแค่ 3 คน ก็เลยเป็นเฉลียง 3 ฝ่าย คำว่า คนจะไทย ใครจะทน มันเป็นคำผวนที่พอดีกัน ติดปากดี น่าพูดเล่น แล้วยังมีความหมายแฝงด้วย ว่าคนไทยอย่างพวกเรา ใครจะมาทนได้ ชื่อก็เลยออกมายาว"*

เมื่อถามถึงความพิเศษ "แต๋ง" ภูษิต อาสาเล่าแทนเพื่อน ว่าความพิเศษที่ชัดเจนที่สุดคือจะมีเพลงใหม่ให้ฟังถึง 4 เพลง และมุกที่มีประเด็นเป็นเรื่องเป็นราวมากขึ้น

*"หลังจากเรา 3 คนมานั่งคุยกันว่าเราจะนำเสนอ เราจะพูดอะไรกันบ้างในมหรสพครั้งนี้ ก็เกิดไอเดียว่าถ้าอย่างนั้นเราน่าจะมีเพลงสำหรับงานนี้โดยเฉพาะ พี่ดี้ก็แต่งเพลงขึ้นมาใหม่ถึง 4 เพลง นอกจากนั้นก็จะเป็นเพลงเก่า อีกอย่างจากเดิมเวลาเราไปเล่นคอนเสิร์ตของวงเฉลียงก็จะหยิบมุกต่างๆ มาเล่นแบบสะเปะสะปะ คราวนี้จะเป็นเรื่องเป็นราว มีประเด็นมากขึ้น เราจึงอยากชวนผู้ชมมาร่วมคิด ร่วมโหวตไปด้วย ดูว่าจะคิดเหมือนกันไหม"*

แต๋งพูดไม่ทันจบ "เจี๊ยบ" วัชระ เสริมขึ้นทันที *"เรียกว่าหาแนวร่วมนั่นแหละ พวกเราอายุปาเข้าไปขนาดนี้แล้ว ก็คิดว่าน่าจะมีความคิด มีพลังพอที่จะสามารถพูดคุย และหาเพื่อน หาคนดูที่มีอุดมการณ์เดียวกัน คุยในเรื่องเดียวกัน หรืออาจจะไปกระตุ้นต่อมช่วยคิดให้พัฒนาได้บ้างก็ดี"*

ส่วนเรื่องที่จะมีคำสนทนาจิกกัดสังคมเลยหรือเปล่า ดี้ บอกว่า ไม่ได้จิกกัดอะไรสังคม แต่จะเป็นการจิกกัดตัวเองมากกว่า สังคมเป็นใครไม่รู้ ซึ่งพวกเขาก็จะพูดตามความเห็นของตัวเอง หลายๆ เรื่องอาจจะเป็นเรื่องที่หลายคนประสบและรู้สึกอยู่ หลายๆ เรื่องดูเหมือนจะเป็นเรื่องซีเรียสจริงจัง แต่จะเอามาพูดให้ทุกคนได้ผ่อนคลาย

ดี้ และ เจี๊ยบ ยังได้พูดติดตลกถึงเรื่องแขกรับเชิญด้วยว่าชวนไว้เยอะมาก หลายคนอยากมา หลายคนหนีไม่อยากมา ส่วนสมาชิกเฉลียงที่เหลือก็อยากเป็นคนดูมากกว่า บอกให้พวกเขาขึ้นเล่นเอง ไม่อยากขึ้นแล้ว ตอนนี้ก็คะยั้นคะยอกันอยู่ ส่วนแขกรับเชิญคนอื่นจะยังไม่บอก เพราะเกรงว่าจะกลายเป็นเรื่องไม่เซอร์ไพรส์

*"ขณะนี้เราได้เตรียมตัวมาได้ครึ่งทางแล้ว ก็ยังเหลืออีกเยอะเหมือนกัน ด้วยความที่เถียงกันไม่เสร็จ เพลงทั้ง 4 เพลง ตอนนี้แต่งเสร็จแล้ว แต่ร้องไปได้เพลงเดียว เรื่องเพิ่มรอบประเด็นคือเราอาจจะไม่ไหว คือคนดูอยากดู คนเล่นอยากเล่น แต่เรื่องสังขารนี้มันพูดยาก"*

สุดท้ายเมื่อถามถึงงานเพลงอัลบั้มใหม่ของวงเฉลียงว่าจะมีโอกาสได้ฟังกันหรือไม่ ดี้ เป็นคนตอบแทนเพื่อนๆ ว่า *"งานใหม่ยังคุยกันอยู่เลย เพราะตอนนี้มีเพลงแต่งใหม่ตั้ง 4 เพลง อีกนิดเดียวก็ทำอัลบั้มได้แล้ว ยังคิดอยู่ว่าจะทำกันดีไหม แต่งอีก 5-6 เพลงเอง อย่างเจี๊ยบเองเขาก็มีเพลงที่แต่งไว้ 1 เพลงก็เป็น 5 เพลงแล้ว"* เรียกว่าทิ้งท้ายให้แฟนเพลงมีลุ้น

## ***รอฟังเพลงฮิต พร้อมมุขฮาๆ ในโชว์ เฉลียง 3 ฝ่าย‎***

เปิดตัวแล้ว โปรเจคล่าสุดจากหน่วยงาน "ยังดี" เครือ อินเด็กซ์ ครีเอทีฟ วิลเลจ ที่มุ่งเน้นเรื่องธุรกิจโมเดลใหม่ "Personal Branding" กับความสามารถและเหลี่ยมคมมุมใหม่ๆ ของ "ดี้ นิติพงษ์" ที่ครั้งนี้ชักชวนกลุ่มเพื่อนรักเพื่อนสนิทจากวงเฉลียง อย่าง เจี๊ยบ-วัชระ ปานเอี่ยม และ แต๋ง-ภูษิต ไล้ทอง มาดวลมุขดวลไมค์พร้อมประลองฝีปากมันส์ๆ บนเวทีเดียวกัน ในโปรเจค เฉลียง 3 ฝ่าย ภูมิใจเสนอ มหรสพพูดและเพลง ตอน คนจะไทย ใครจะทน

โดยรูปแบบการแสดงจะมีทั้ง "พูดและเพลง" เป็นหลัก ส่วนประเด็นที่จะนำมาเสนอนั้นมีหลายเรื่องราวที่เกี่ยวข้องกับคนไทยทั้งหมด ไม่ว่าจะเป็นเรื่องสังคม เศรษฐกิจ วัฒนธรรม การเมือง และศาสนาฯ ที่โดยจะนำเสนอเรื่องซีเรียสในรูปแบบเอ็นเตอร์เทน เรียกว่าเป็นการจิ๊กกัดแบบคันๆ ปนความน่ารัก ประชดประชัน เสียดสี (นิสัย) คนไทย แต่ไม่รุนแรง พร้อมการเสนอแนะ และหาทางออก ได้อย่างสร้างสรรค์ โดยเฉพาะในส่วนของเพลง ที่แฟนๆ เรียกร้องมาเรื่องอยากฟังเพลงเก่าๆ ของเฉลียง นั้นไม่ต้องเป็น
ห่วง เพราะมีให้ฟังกันอย่างแน่นอน

ส่วนความพิเศษในครั้งนี้ก็คือ 4 บทเพลงแต่งใหม่ อย่างเช่น เพลง ยังไง..ก็บ้านเรา ที่มีให้ฟังกันแล้วทางรายการวิทยุ ซึ่งเป็นฝีมือการเขียนเนื้อร้องโดย ดี้-นิติพงษ์ ร้องโดย เจี๊ยบ-วัชระ ปานเอี่ยม และบรรเลงแซกโซโฟนโดย แต๋ง ภูษิต ไล้ทอง นั้นเรียกว่า แฟนเพลงที่ได้ฟังแล้วไม่ผิดหวัง เพราะเนื้อหา และความหมายดีสุดๆ..ถึงขนาด "เจี๊ยบ-วัชระ" แซวเพื่อนว่า "ดี้-นิติพงษ์" แต่งเพลงนี้เป็นเฉลียงมากที่สุดกว่าทุกบทเพลงที่แต่งให้เฉลียงอีกด้วย นอกจากนี้ยังมี อีก 3 เพลงเด็ด ที่ "เฉลียง 3 ฝ่าย" ขอเก็บเงียบไม่เปิดเผยที่ไหน เพราะจะนำไปแสดงให้ชมกันครั้งแรกในงานนี้เท่านั้น รับรองว่าใครที่พลาดชมจะต้องเสียดายอย่างแน่นอน

โดย "ดี้-นิติพงษ์" เป็นตัวแทนเล่าว่า *"ในส่วนของการแสดงจะมีทั้งพูดและเพลง 50-50 จะเน้นไปที่การพูดมากกว่า พูดเกี่ยวกับคนไทยพวกเรานี่แหล่ะ นั่งวิเคราะห์กันในสังคมไทย ค่อนข้างจริงจัง แต่ให้ออกมาบันเทิง ส่วนเพลงก็มีทั้งเพลงเก่าของเฉลียง และเพลงที่แต่งใหม่เนื้อหาก็ไม่หนีกันเท่าไหร่ มีเพลงใหม่ 4 เพลง อย่างที่ได้ฟังกันไปแล้ว ยังไง..ก็บ้านเรา ส่วนอีก 3 เพลงตั้งใจไว้ให้มาฟังกันเอง ว่าเราเพลงเรามีเนื้อหาพูดถึงเรื่องอะไรบ้างไม่มีเล่นที่ไหนนะ แสดงสดที่งานนี้เป็นครั้งแรกจริงๆ แขกรับเชิญเซอร์ไพร์สก็มีนะ เดี๋ยวจะหาว่าไม่มีเซอร์ไพร์ส ส่วนที่ถามกันมากที่สุดว่าเฉลียงจะมาครบวงไหม ..ก็ไปดูกันเองแล้วกันนะ"*

## ***‎ยังไง...ก็บ้านเรา เพลงอิงสภาวะบ้านเมืองจาก เฉลียง 3 ฝ่าย***

**"ดี้ - นิติพงษ์ ห่อนาค" "เจี๊ยบ - วัชระ ปานเอี่ยม"** และ **"แต๋ง - ภูษิต ไล้ทอง"** รวมตัวเป็น **"เฉลียง 3 ฝ่าย"** กันมาตั้งนาน ว่าจะทำงานอะไรร่วมกันสักอย่าง จนในที่สุดก็ตกลงปลงใจจัด **"มหรสพพูดและเพลง ตอน คนจะไทย ใครจะทน"** ขึ้นมา โดยเราจะได้ยินเพลงแบบเฉลียงอีกครั้งกับ **"ยังไง...ก็บ้านเรา"** จากปลายปากกาของ ดี้ ที่แต่งขึ้นมาเพื่อให้เข้ากับมหรสพครั้งนี้ ซึ่ง ดี้ บอกถึงแรงบันดาลใจในการแต่งเพลงนี้ว่า

*"เพลงนี้เป็นแนวแบบที่พี่แต่งเพลงเลียนแบบเพลงเฉลียง เนื้อความก็อยากจะให้พูดถึงทอปปิกในเรื่องของบ้านเรา ประเทศไทยเมืองไทยบ้านเรา มีไอ้โน้นดี ไอ้นี่ไม่ดี ไอ้นี่น่าบ่น ไอ้นี่น่าโกรธ ไอ้นี่น่ารำคาญ หงุดหงิด ไอ้นี่น่าภูมิใจ ไอ้นี่สวย คือปะปนกันไปหมด ไม่ว่าไม่ดียังไงก็บ้านเรา เพราะฉะนั้นอาการออกมาเซ็งประเทศไทย เซ็งสีนู่นสีนี้ อย่าไปเซ็งมันเลย พี่น้องบ้านไหนไม่เคยทะเลาะล่ะ มันก็แทบจะทุกบ้าน ถ้าจะพูดเป็นบ้านใหญ่ๆ บ้านอเมริกา บ้านฝรั่งเศส บ้านอังกฤษ ทะเลาะกันรุนแรงกว่าเราเยอะมาตั้งนานแล้ว เราเพิ่งมาทะเลาะกันจริงๆ ก็ครั้งนี้ เดี๋ยวก็ทะเลาะเดี๋ยวก็คลาย ก็อยากจะแต่งเพลงบอกว่าเนี่ยแหละ บ้านเราจะโย้ไปจะเย้มามั่ง ฟ้าเป็นรูก็ดูสวยดี ประตูพื้นหน้าต่างก็ทาคนละสี แต่ยังไงตรงนี้ก็บ้านเรา นั่นคือความที่อยากจะสื่อ"*

ด้าน เจี๊ยบ ที่ต้องร้องเพลงนี้ก็ถึงกับบอกว่าร้องยาก *"คำมันเยอะแล้วจังหวะมันเร็ว แล้วพี่เป็นคนร้องเพลงต้องชัด ถ้าไม่ชัดอย่าร้องเพลง ต้องร้องให้เร็วพูดให้ชัด โน้ตก็ต้องได้ อารมณ์ก็ต้องใช่ แล้วเป็นเพลงใหม่ กดดันมาก" เมื่อถามว่ามีสิทธิ์ที่จะเป็นอัลบั้มไหม ดี้ ตอบว่า "ตั้งใจแต่งเฉพาะสำหรับงานนี้ แต่ว่าจะรวมเป็นอัลบั้มอะไรไหม ก็เพิ่งมาปิ๊งทีหลังว่าออกอัลบั้มใหม่ดีไหม ก็คุยกันอยู่ น่าสนใจ"*

## *‎"เฉลียง" Hall of Fame จาก Seed Award 2011*

1/8

## *3 เก๋า "เฉลียง" หวนคืนจอ ใน "แต๋ง เจี๊ยบ ดี้ วาไรตี้ 3 ฝ่าย"*

**ต้องบอกว่าน่าสนใจไม่น้อยเลยทีเดียวสำหรับรายการทีวีน้องใหม่แต่เก๋ากึ้กด้วยตัวพิธีกรอย่าง "แต๋ง เจี๊ยบ ดี้ วาไรตี้ 3 ฝ่าย" ทางช่องพีพีทีวี เอชดี รายการวาไรตี้ครบรสที่ดำเนินรายการโดย 3 รุ่นเก๋าแห่งวงเฉลียง แต๋ง ภูษิต ไล้ทอง, เจี๊ยบ วัชระ ปานเอี่ยม และ ดี้ นิติพงษ์ ห่อนาค**

โดยแต๋ง ภูษิต ซึ่งเป็นผู้ชักชวนอีก 2 เพื่อนร่วมวงมาทำรายการนี้เผยว่า... *"เราเคยทำเหมือนกับสเตจโชว์ เป็นทอล์คโชว์ ชื่อว่า เฉลียง 3 ฝ่าย เมื่อสัก 4-5 ปีก่อน หลังจากนั้น คุณใหญ่-เขมทัตต์ พลเดช ได้ให้โจทย์ว่า ลองช่วยคิดรายการที่แปลกใหม่ ไม่เคยมี ก็เลยได้มาทำรายการนี้คือในรายการทีวีในปัจจุบันยังไม่มีเรื่องของ มหรสพ พูดและเพลง"*

*"ปกติจะมีพิธีกร 1 ท่าน กับแขกรับเชิญมาคุยกัน แต่เราจะมี แขกรับเชิญ 3 ท่าน พิธีกร 3 ท่าน และมีนักร้อง 3 ท่าน แต่อย่างไรก็ตาม สิ่งที่เราคิดก็คือว่า เมื่อพวกเราดำเนินชีวิตมาถึงวัยคะนองขนาดนี้แล้ว...ก็มองเห็นอะไรที่เปลี่ยนไป การดำเนินชีวิตของผู้คนเยอะแยะมากมาย และวิธีคิดของพวกเราเอง ก็ค่อนข้างมีอะไรที่แตกต่าง ทั้ง 3 คน แตกต่างกัน ความเห็นไม่ตรงกันเลย"*

*"คนดูจะได้สนุกกับเรื่องราวที่พวกเรานำเสนอ ไม่ว่าจะเป็นเวลาที่เรามาพูดคุยกัน มีเรื่องราวดีๆ ที่มานำเสนอ ผมคิดว่ามันคงจะสะท้อนเมื่อเรามองเห็นเหตุการณ์อะไรที่สะท้อนกับสังคม ก็ต้องนำไปคิดว่า สิ่งเหล่านั้นมันเกิดขึ้นอย่างไร วิธีที่จะดำเนินไป แก้ไขมันให้ดีขึ้นควรจะทำด้วยวิธีใด เป็นเรื่องของการฝึกให้ผู้คนรู้จักตั้งคำถามในสังคมว่ามันมีเรื่องนี้เกิดขึ้น มันดีหรือไม่ดี อย่างไร ครับ"*

ขณะที่ทางด้านของเจี๊ยบ วัชระ ได้เสริมว่า... *"เหมือนเราจะมาทะเลาะกันให้คนดูผ่านทางทีวีครับ เวลาที่คิดไม่ตรงกัน จับประเด็นขึ้นมาสักเรื่องหนึ่ง จับคนขึ้นมาสักคน แล้ว 3 คน คิดอย่างไร ก็มาเล่า มาแชร์กัน อย่างเฟซบุ๊ค ผมว่าคุณดี้นี่เป็น เน็ตไอดอล นะครับ...คือในอินเตอร์เน็ตก็จะมีเรื่องน่ารักๆ มีแปลกๆ มีน่าเกลียดๆ ก็เต็มไปหมดเลย เพราะฉะนั้น เป็นประเด็นที่เรานำมาคุยกันได้ ผมว่าเป็นทางเลือกอีกทาง"*

## *คุยเฟื่อง เรื่องดนตรี โดย...ตุลย์ จตุรภัทร (23 กรกฎาคม 2559)*

กว่า 35 ปีแล้ว ที่วงการเพลงไทยได้จดบันทึกชื่อวง **“เฉลียง”** ไว้ ในฐานะวงดนตรีที่เกิดจากการรวมกันของกลุ่มนิสิตคณะสถาปัตยกรรมศาสตร์ จุฬาลงกรณ์มหาวิทยาลัย ที่มีการเปลี่ยนแปลงสมาชิกในวงถึง 3 ครั้ง 3 ครา และมีอัลบั้มเพลงมากมายถึง 6 อัลบั้ม

รายนามดังต่อไปนี้ คือบุคคลสำคัญของวงเฉลียง **นิติพงษ์ ห่อนาค วัชระ ปานเอี่ยม เกียรติศักดิ์ เวทีวุฒาจารย์ ภูษิต ไล้ทอง ศุ บุญเลี้ยง ฉัตรชัย ดุริยประณีต** พวกเขาเหล่านี้ได้ร้องรำทำเพลงให้พวกเราได้ฟังกันอย่างมากมาย โดยเฉพาะเพลงฮิตอื่นๆ อีกมากมาย รู้สึกสบายดี เข้าใจ กล้วยไข่ เที่ยวละไม ต้นชบากับคนตาบอด เร่ขายฝัน นายไข่เจียว นิทานหิ่งห้อย เอกเขนก แบกบาล ไม่คิดถาม ตะไคร่น้ำสุดขอบฟ้า ฯลฯ

ว่ากันว่า 17-18 ก.ย.นี้ พวกเขาจะมีคอนเสิร์ต **“ปรากฏการณ์เฉลียง”** ที่จัดขึ้น ณ รอยัล พารากอน ฮอลล์ และก็เกิดปรากฏการณ์เฉลียงขึ้นมาจริงๆ เมื่อบัตรกว่าหมื่นใบจำหน่ายหมดในเวลาอันรวดเร็วเพียงไม่กี่ชั่วโมง ก่อนเปิดงานแถลงข่าวถึง 3 สัปดาห์ ไม่น่าเชื่อว่าพลังความรักของแฟนเพลงวงเฉลียงจะมีมากมายถึงเพียงนี้

วันนี้ ผมมีนัดพูดคุยแบบเอกเขนกกับวงเฉลียง ที่เฉลียง เพื่อมาคุยเฟื่องเรื่องดนตรี วงการเพลงบ้านเรา ยุคสมัยที่เปลี่ยนแปลงไป และความแตกต่างของวงการเพลงในยุค 80 และยุคสมัยนี้ โดยฉัตรชัยเริ่มต้นพูดถึงความแตกต่างไว้อย่างน่าสนใจ *“ความแตกต่าง หลักๆ เลยคือเรื่องผลประโยชน์ ยุคสมัยนั้น แต่งเพลงหนึ่งเพลง ถ้าขายดี มูลค่าต่อเพลงมันมีมากมายถึง 2-3 ล้านบาท ซึ่งใน 1 อัลบั้มมีเพลงกว่า 10 เพลง ถ้าขายดีสัก 4-5 เพลง มันก็ทำให้ 1 อัลบั้มประสบความสำเร็จได้ แต่ในยุคสมัยนี้ ขายกันทีละเพลง ถ้าไม่ประสบความสำเร็จ ก็เทเงินทิ้งไปแบบเปล่าๆ แต่ถ้าเอาเพลงไปลงยูทูบ แล้วมียอดวิวสูง ก็ทำรายได้จากยอดวิวนั้นๆ ได้”*

เมื่อย้อนกลับมาพูดกันที่เรื่องเพลง ภูษิตเล่าให้ผมฟังว่า เพลงไม่มีวันตายไปจากโลกใบนี้ ตราบใดที่ยังมีมนุษย์ที่มีความสามารถทางดนตรี *“แต่สิ่งที่เปลี่ยนแปลงไป คือรูปแบบของคนทำเพลง และคนฟังเพลง เมื่อก่อนคนแต่งเพลง เมื่อแต่งเสร็จ ก็หานักดนตรีมาเล่น หานักร้องมาร้อง หาห้องอัดมาอัดเสียงร้องและดนตรี อัดเสร็จแล้ว ก็ปั๊มใส่ตลับเทปเพื่อขายตามที่ต่างๆ และนำเพลงไปฝากที่สถานีวิทยุเพื่อเปิดเพลง แต่ปัจจุบันนี้ไม่ได้เป็นอย่างนั้น นักร้องนักดนตรีที่ทำเพลงเองได้ สามารถทำเพลงได้อย่างง่ายดาย เพราะมีเทคโนโลยีมาช่วย สามารถทำเพลงที่บ้าน ทำคนเดียวให้เสร็จได้ไม่เกิน 2 ชั่วโมง และสามารถเผยแพร่ทางยูทูบได้เลยทันที ซึ่งในส่วนคนฟัง ระยะเวลาในการฟังเพลงก็สั้นลงด้วย ทำเพลงเร็ว เผยแพร่เร็ว การฟังเพลงของคนฟังก็รวดเร็วประเดี๋ยวเดียว”*

ภูษิต ยังบอกเล่าต่อว่า ปัจจุบัน เพลงไม่ใช่ตัวทำรายได้หลัก แต่คอนเสิร์ตคือที่มาของรายได้หลักของนักร้องในยุคสมัยนี้ รวมทั้งการทำคอนเสิร์ตแบบรียูเนี่ยนของนักร้องรุ่นเก่าๆ ที่เคยโด่งดัง *“ที่เราเห็นมีแต่คอนเสิร์ตรียูเนี่ยน หรือคอนเสิร์ตที่มีแต่นักร้องรุ่นเก่าๆ มาร้องเพลงบนเวที เป็นเพราะยุคสมัยนี้ไม่ค่อยมีนักร้องเกิดใหม่ และเมื่อมีความต้องการอยากดูอยากฟังคอนเสิร์ต*

*รียูเนี่ยนจากนักร้องรุ่นเก่าๆ ก็เลยมีคอนเสิร์ตแบบรียูเนี่ยนเกิดขึ้นมากมายตามมา เช่นเดียวกับวงเฉลียง หากไม่มีคนอยากดูอยากฟัง เรามารวมตัวกันขึ้นเวทีคอนเสิร์ต มันก็คงไม่ประสบความสำเร็จ”*

ในฐานะที่นิติพงษ์เป็นผู้อยู่เบื้องหลังความสำเร็จอย่างถล่มทลายของนักร้องนักดนตรีหลายคนหลายวงหลายเบอร์ บอกเล่าให้เราฟังว่า ยุคสมัยนี้ไม่ต้องเฟ้นหานักร้อง นักดนตรี หรือทำอะไรกับพวกเขามากมายนักเหมือนยุคสมัยก่อน *“ยุคสมัยนี้ เด็กรุ่นใหม่ไม่ได้ต้องการใครกำหนดทิศทางการทำเพลงให้พวกเขา พวกเขาสามารถทำเพลงกันเองได้ หาสไตล์ให้กับเพลงได้ ให้กับเสื้อผ้าหน้าผมได้ รวมทั้งหามู้ดและโทนของเพลง ของตัวเอง หรือของวงได้ พวกเขาสามารถใช้ยูทูบหรือสื่อโซเชียลต่างๆ เผยแพร่ผลงานเพลงหรือสร้างฐานแฟนคลับของตัวเองได้ พวกเขาสามารถดังได้ด้วยระยะเวลาไม่นานด้วยสื่อโซเชียล และสามารถรับงานจ้างได้ด้วยตัวของตัวเอง ยิ่งดังในสื่อโซเชียล ยิ่งมีคนอยากจ้าง”*

หากเด็กรุ่นใหม่ได้มาอ่านจนถึงบรรทัดนี้ หากทำเพลงเอง และอยากให้เพลงของตัวเองประสบความสำเร็จ นิติพงษ์ แนะนำว่า จงอย่าประมาท เพราะยุคสมัยนี้ คนทำเพลงจะทำเพลงที่ง่ายขึ้น รวดเร็วมากขึ้น ตรงไปตรงมามากขึ้น เพราะคนฟังเพลงมีความอดทนต่อการฟังน้อยลง *“ไม่ว่าจะอย่างไร ขอให้ทำเพลงอย่างประณีต ไม่ว่าจะเป็นเพลงสไตล์ไหนก็ตาม เพลงที่ประณีตจะอยู่ได้นาน ดังไม่ดังค่อยว่ากันอีกเรื่อง อย่าลืมว่า เพลงดังอาจไม่ใช่เพลงที่ดี แต่เพลงที่ดี มีความประณีต ไม่ดัง มันก็ยังเป็นเพลงที่ดี แต่ยิ่งดังก็ยิ่งดี”*

ในส่วนของการทำเพลง วงเฉลียง เผยว่า เมื่อยุคสมัยเปลี่ยน แน่นอนว่าการทำเพลงย่อมเปลี่ยนแปลงตามไปด้วย การทำเพลงตามยุคสมัยของตนเองจึงไม่มีถูกไม่มีผิด วัชระเผยว่า *“เหมือนวงสุนทราภรณ์ที่ก็โดนคนทำเพลงดนตรีไทยวิจารณ์ ตอนที่เกิดวงเฉลียงขึ้นมา ก็มีนักร้องนักดนตรีรุ่นก่อนหน้าวิจารณ์ทำนองว่านี่มันเพลงอะไรวะ ทำเพลงแบบนี้ออกมาได้อย่างไร เราเชื่อว่า การสร้างสิ่งใหม่ต้องไม่สนใจคำวิจารณ์ของคนรุ่นเก่า ถ้าให้แนะนำ เราต้องถามใจตัวเองว่า เราชอบเพลงแบบไหน เพลงที่เราชอบมีคนทำแล้วหรือยัง ถ้ายัง ก็ให้ทำเลย แต่ถ้ามีแล้ว เราจะทำให้แตกต่างได้อย่างไร แต่อย่างไรก็ตาม วงการเพลงมันก็เหมือนแฟชั่น ที่ทุกสิบปีมันจะวนกลับมา เพียงแต่เป็นการวนกลับมาที่มีความทันสมัยมากขึ้น ใช้เทคโนโลยีในการทำเพลงมากขึ้น”*

ศุ เผยว่า ในฐานะที่เราเป็นนักร้องนักดนตรี หรือนักแต่งเพลง เรื่องของความชอบหรือไม่ชอบ มันเป็นเรื่องของรสนิยม เราห้ามคนให้ไม่ชอบเพลงของเราไม่ได้ ในขณะเดียวกัน เราอยากให้คนมาชอบเพลงของเราก็ไม่ได้ *“เรื่องของการฟังเพลง มันคือเรื่องของปัจเจกบุคคล แต่ละคนเกิดและโตในสภาพแวดล้อมที่ไม่เหมือนกัน เรียนรู้ หรือรับอะไรมาไม่เหมือนกัน”*

ท้ายสุด เกียรติศักดิ์ เผยถึงคอนเสิร์ตที่จะเกิดขึ้นบนเวทีว่า แฟนเพลงจะได้รำลึกความหลังด้วยการฟังเพลงของวงเฉลียง ทั้งเพลงฮิตและเพลงไม่ฮิต รวมทั้งมีเพลงแต่งใหม่ด้วย *“แน่นอนว่า แฟนเพลงวงเฉลียงจะได้ฟังเพลงในแบบอารมณ์เดิมๆ ที่เคยฟังกันมา แต่มีความหนาแน่นของเครื่องดนตรี และมีความไพเราะมากขึ้น และที่สำคัญ จะได้เห็นสมาชิกของวงเฉลียงเอนเตอร์เทนคนดูให้ได้หัวเราะ และมีความสุขไปกับการพูดคุยของพวกเราด้วยครับ ส่วนแขกรับเชิญจะเป็นใครบ้าง ต้องติดตามตอนต่อไป (หัวเราะ)”*

## *เฉลียง แถลงข่าวโชว์เรียกน้ำย่อย ก่อนคอนเสิร์ต **ปรากฏการณ์เฉลียง***

**บัตรขายหมด ก่อนงานแถลงข่าว**

แถลงข่าวผ่านไปด้วยบรรยากาศอันแสนอบอุ่นสมการรอคอย สำหรับคอนเสิร์ต โตโยต้า พรีเซ็นต์ ปรากฏการณ์เฉลียง ณ สยามสมาคมในพระบรมราชูปถัมภ์ อโศก เรียกได้ว่าแค่งานแถลงข่าวก็สร้างรอยยิ้ม และเสียงหัวเราะ ตามแบบฉบับของเฉลียง ที่จัดโดย บริษัท ครีเอท อินเทลลิเจ้นซ์ จำกัด กับการกลับมารวมตัวกันอีกครั้งของ 6 ตัวโน้ตอารมณ์ดี ดี้- นิติพงษ์ ห่อนาค, เจี๊ยบ-วัชระ ปานเอี่ยม, แต๋ง-ภูษิต ไล้ทอง, จุ้ย-ศุ บุญเลี้ยง, เกี๊ยง-เกียรติศักดิ์ เวทีวุฒาจารย์ และนก-ฉัตรชัย ดุริยประณีต ที่เคยสร้างปรากฏการณ์ให้กับวงการเพลงไทย ในยุค 80 ด้วยแนวเพลงเนื้อหาสาระที่มีความคิดสร้างสรรค์ไม่เหมือนใคร มาร่วมพูดคุยเล่าถึงปรากฏการณ์ที่จะเกิดขึ้นในคอนเสิร์ตครั้งนี้

หลังจากห่างหายจากเวทีไป เป็นการรวมตัวอีกครั้งในรอบ 9 ปีจากครั้งล่าสุด แย้มถึงเพลงพิเศษให้ฟังกันบนเวที ที่นอกจากจะมีเพลงที่เคยสร้างความประทับใจ พร้อมโชว์ที่สนุกสนานในแบบเฉพาะตัวของเฉลียงแล้ว ความพิเศษของคอนเสิร์ตครั้งนี้ จิก-ประภาส ชลศรานนท์ และดี้-นิติพงษ์ ห่อนาค ยังได้แต่งเพลงใหม่สำหรับคอนเสิร์ตอีกด้วย และขอบคุณบรรดาแฟนเพลงตัวยงของเฉลียงถึง ปรากฏการณ์ครั้งสำคัญ ที่ทุบสถิติสร้างประวัติศาสตร์คอนเสิร์ตไทย จากการจำหน่ายบัตรกว่าหมื่นใบหมดในเวลาอันรวดเร็วเพียงไม่กี่ชั่วโมง ก่อนเปิดงานแถลงข่าวถึง 3 สัปดาห์

ถือว่ากระแสดีและแรงเกินคาด เพราะเพียงเปิดจำหน่ายบัตร **Early Bird ราคา 4,000 บาท ก็สร้างปรากฏการณ์ครั้งใหม่บัตรเต็มทั้ง 2 รอบการแสดงในเวลาเพียง 40 นาที** และพร้อมแล้วสำหรับบัตรทุกราคาที่จะเปิดจำหน่ายในวันเสาร์ที่ 18 มิถุนายน 2559

นอกจากนี้ยังเรียกน้ำย่อยด้วยโชว์มินิคอนเสิร์ตให้ได้ฟังกันถึง 3 เพลงฮิตด้วยกัน อย่าง อื่น ๆ อีกมากมาย, เที่ยวละไม, ไม่รักแต่คิดถึง สร้างบรรยากาศในงานแถลงข่าวให้ได้ร้องตามกัน พร้อมเปิดวีดิโอเพลงใหม่ เข้าใจว่าไม่เข้าใจ ให้ได้ชมเป็นครั้งแรกก่อนใคร ไม่ว่าสไตล์ดนตรีจะเปลี่ยนแปลงไปตามยุคสมัย แต่เนื้อหาที่อยู่ในเพลงของเฉลียง ก็ยังคงทันเหตุการณ์และเข้ากับยุคสมัยเสมอ ซึ่งเป็นหนึ่งในหลาย ๆ เหตุผลที่ทำให้พวกเขากลายเป็นตำนาน และยังครองใจแฟนคลับนักฟังเพลงเสมอมา

และในเดือนกันยายน 2559 เฉลียงทั้ง 6 ได้กลับมารวมกันอีกครั้งแบบครบทีมบนเวที รอยัล พารากอน ฮอลล์ เพื่อสร้าง ปรากฏการณ์เฉลียง ครั้งใหม่ถึง 2 รอบด้วยกัน และใครที่พลาดบัตรรอบปกติ เตรียมตัวให้พร้อมกับการเปิดการแสดงรอบการกุศล โดยทางสมาคมนิสิตเก่าคณะสถาปัตยกรรมศาสตร์จุฬาลงกรณ์มหาวิทยาลัยร่วมกับ Create Intelligence เปิดการแสดงรอบวันอาทิตย์ที่ 18 กันยายน 2559 เวลา 13:00 น. โดยนำบัตรส่วนหนึ่งเปิดขายให้กับเพื่อนที่สนใจรายได้สมทบทุนสร้างอาคารเรียนแห่งใหม่ ศูนย์เรียนรู้สิ่งแวดล้อมกายภาพสู่สังคม เนื่องในวาระครบรอบ 84 ปี คณะสถาปัตยกรรมศาสตร์และครบรอบ 100 ปี จุฬาลงกรณ์มหาวิทยาลัย

## ***ปรากฏการณ์เฉลียง** จัดเต็มสนุก - สุข - ซึ้ง สร้างปรากฏการณ์ดนตรีอารมณ์ดีแห่งทศวรรษ*

บริษัท ครีเอท อินเทลลิเจ้นซ์ จำกัด ร่วมสร้างประวัติศาสตร์คอนเสิร์ตไทยอีกครั้ง กับการจัดคอนเสิร์ตยิ่งใหญ่แห่งปี **“โตโยต้า พรีเซนต์ปรากฏการณ์เฉลียง”** ที่นำเอา 6 ตัวโน้ตอารมณ์ดี **ดี้- นิติพงษ์ ห่อนาค / เจี๊ยบ – วัชระ ปานเอี่ยม / แต๋ง – ภูษิต ไล้ทอง / จุ้ย – ศุ บุญเลี้ยง / เกี๊ยง – เกียรติศักดิ์ เวทีวุฒาจารย์ และ นก – ฉัตรชัย ดุริยประณีต** กลับมาขึ้นเวทีแบบครบทีมสร้างความสุขความประทับใจกันอีกครั้งในรอบ 9 ปี ณ รอยัล พารากอน ฮอลล์ สยามพารากอน ในวันที่ 17-18 กันยายน 2559

คอนเสิร์ตจัดเต็มด้วยความยาวกว่า 3 ชั่วโมงครึ่ง กับบทเพลงที่เคยสร้างความประทับใจในอดีตถูกนำมาร้อยเรียงชวนให้นึกถึงความหลังครั้งวันวานยังหวานอยู่ และหนนี้เฉลียงไม่ได้มากันแค่ 6 คน แต่ยังพาลูกไม้หล่นไม่ไกลต้นของสมาชิกแต่ละคนมาเป็นแขกรับเชิญในเพลง **เธอหมุนรอบฉัน ฉันหมุนรอบเธอ** พร้อมซีนเซอร์ไพรส์บนเวทีสมชื่อปรากฎการณ์ที่แฟน ๆ ได้เห็นเป็นครั้งแรกอีกมากมาย อาทิ การเล่นกีตาร์ครบวงพร้อมกันทั้ง 6 สมาชิกในเพลง **เที่ยวละไม** ที่ **แต๋ง – ภูษิต** ต้องหัดเล่นกีตาร์เป็นครั้งแรก เพื่อเพลงนี้ โดยเฉพาะ

หรือลีลาการเต้นในสไตล์วงบอยแบนด์ในเพลง **ถูกโฉลกเธอ** ที่กรี๊ดสนั่นกระชากวัยกันไปแบบย้อนยุค เพลง **ต้นชบากับคนตาบอด** ที่สร้างบรรยากาศเสียงดนตรีเซอร์ราวด์โอบร้องรอบผู้ฟังทุกคนเสมือนหลับตาฟังก็สัมผัสถึงความงดงามไพเราะไปตามความหมายของเพลง และ นิทานหิ่งห้อย จากการร้องเพลงสลับเล่านิทาน สไตล์หยิกแกมหยอก หยิบยกเหตุการณ์ปัจจุบันมาเล่าในสไตล์น่าฟังแบบเฉพาะตัว กว่า 20 นาที ไม่มีเบื่อ ของ **เจี๊ยบ วัชระ**

นอกจากนั้น **ดี้ – นิติพงษ์ ห่อนาค** ยังได้แต่งเพลงใหม่ **“เข้าใจว่าไม่เข้าใจ”** พร้อมเล่าที่มาการทำเพลงนี้แบบฮาน้ำตาไหล รวมถึงช่วงประกบคู่กันระหว่าง 2 เฉลียง **จุ้ย–นก** ในเพลงใหม่ **“คนแปลกหน้า”** และส่งท้ายด้วยสุดประทับใจด้วยเพลง **“ไม่นานนี้เอง”** จากปลายปากกาของ **จิก – ประภาส ชลศรานนท์** พร้อมภาพความผูกพันในอดีตของแต่ละสมาชิก จากวันแรกเริ่มจนถึงปัจจุบันสร้างความประทับใจให้แฟนๆกว่าหนึ่งหมื่นห้าพันคนที่เดินออกจากฮอลล์ด้วยรอยยิ้มเสียงหัวเราะ และคราบน้ำตาจางๆแห่งความอิ่มเอมไปด้วยความสุขคุ้มค่าสมการรอคอย

สำหรับแฟนเพลงที่อยากเก็บภาพความประทับใจ หรือพลาดโอกาสชมคอนเสิร์ตไป ยังสามารถ ย้อนชมและเก็บความทรงจำที่ประทับใจไม่รู้ลืม ของ **“ปรากฏการณ์เฉลียง”** ไว้ในรูปแบบของ DVD Box Set Limited Edition ที่คุ้มค่าน่าสะสม ซึ่งภายในเซ็ตประกอบไปด้วย ดีวีดีบันทึกการแสดงคอนเสิร์ต / หนังสือภาพบันทึกเรื่องราวตลอดการสร้าง **“ปรากฏการณ์เฉลียง”** และโปสการ์ดที่ระลึก พร้อม Run Number เฉพาะทุกกล่อง ซึ่ง Box Set นี้ จะผลิตตามจำนวนการสั่งซื้อ (Pre-order) เพื่อการสะสมเท่านั้น และจะไม่มีการผลิตดีวีดีในรูปแบบอื่นออกจำหน่ายในภายหลัง โดยเปิดรับสั่งจองสินค้าผ่านช่องทางออนไลน์

## **มาดามแป้ง X 4 ศิลปินวงเฉลียง**

**มาดามแป้ง ประธานสิงห์เจ้าท่า โชว์เสียงร้องครั้งแรกใน 2 เพลงหวานซึ้ง ร่วม 4 ศิลปินวงเฉลียง ผ่านรายการ CU Tube หวังศิษย์เก่าหวนระลึกวันวานในรั้วจุฬาฯ**

เปิดอีกหนึ่งความฝันของประธานสโมสรสิงห์เจ้าท่า “มาดามแป้ง” นวลพรรณ ล่ำซำ กับการร้องเพลงอย่างเป็นทางการครั้งแรก โดยครั้งนี้ได้ร่วมงานกับ 4 ศิลปิน **“เฉลียง”** ได้แก่ ดี้ – นิติพงษ์ ห่อนาค, เจี๊ยบ – วัชระ ปานเอี่ยม, เกี๊ยง – เกียรติศักดิ์ เวทีวุฒาจารย์ และแต๋ง – ภูษิต ไล้ทอง กับ 2 เพลงสุดเซอร์ไพรส์ คือเพลง *จามจุรีศรีจุฬาฯ* และ *ไม่รักแต่คิดถึง* ผ่านรายการ CU Tube รายการมิวสิค วาไรตี้ ซึ่งเป็นสถานีแหล่งรวมเพลงเพราะที่คนจุฬาฯ ร้องไว้มากที่สุด

มาดามแป้ง นวลพรรณ ล่ำซำ ได้กล่าวว่า *“สำหรับงานของจุฬาฯ ในฐานะศิษย์เก่าอย่างแป้งยินดีและพร้อมเป็นส่วนหนึ่งเสมอ ที่ผ่านมาได้ร่วมในฟุตบอลประเพณีในฐานะผู้จัดการทีมร่วม ครั้งนี้เป็นครั้งแรกเลยที่ได้ร้องเพลงอย่างจริงจัง และเป็นความฝันที่ได้ร่วมงานกับวงในดวงใจอย่างเฉลียง และยังเป็นเพลงที่ชาวจุฬาฯ ของเราคุ้นเคยอีกด้วย การได้มาปรับดนตรีใหม่ให้สนุกขึ้น ก็ถือเป็นประสบการณ์ดีๆ อีกหนึ่งอย่าง”*

## **จังหวัดภูเก็ตจัดคอนเสิร์ตครั้งแรกหลังโควิด-19 “มหรสพอารมณ์ดี เฉลียงริมเล” ฟื้นการท่องเที่ยว**

เมื่อวันที่ 28 สิงหาคม 2563 ณ ห้องประชุมจารุวัสตร์ ชั้น 10 การท่องเที่ยวแห่งประเทศไทย สำนักงานใหญ่ นายภูมิกิตติ์ รักแต่งาม นายกสมาคมธุรกิจการท่องเที่ยวจังหวัดภูเก็ต ร่วมด้วยนายนิธี สีแพร ผู้อำนวยการภูมิภาคภาคใต้ การท่องเที่ยวแห่งประเทศไทย และศิลปินจากวงเฉลียง พี่ดี้ นิติพงษ์ ห่อนาค, พี่เจี๊ยบ วัชระ ปานเอี่ยม, และ พี่แต๋ง ภูษิต ไล้ทอง ร่วมแถลงข่าว คอนเสิร์ตอารมณ์ดีครั้งนี้ ที่จะจัดขึ้นที่จังหวัดภูเก็ต ในวันที่ 12 กันยายน 2563

ซึ่งงานในครั้งนี้ได้เป็นความร่วมมือกับจังหวัดภูเก็ต, การท่องเที่ยวแห่งประเทศไทย และ สมาคมธุรกิจการท่องเที่ยวจังหวัดภูเก็ต เพื่อกระตุ้นเศรษฐกิจการท่องเที่ยวในจังหวัดภูเก็ต สร้างขวัญกำลังใจและสร้างความสุขอีกครั้ง อีกทั้งเพื่อเป็นการดึงดูดให้คนไทยเที่ยวไทยมากขึ้น โดยได้รับความร่วมมือจากสายการบิน Thai Smiles

จังหวัดภูเก็ต ร่วมกับการท่องเที่ยวแห่งประเทศไทย สำนักงานภูเก็ต และสมาคมธุรกิจการท่องเที่ยวจังหวัดภูเก็ต จัดคอนเสิร์ต **“มหรสพอารมณ์ดี เฉลียงริมเล”** ในวันเสาร์ที่ 12 กันยายน 2563 โดยมีวัตถุประสงค์ในการจัดงาน เพื่อกระตุ้นเศรษฐกิจการท่องเที่ยวในจังหวัดภูเก็ต ให้กลับมาดีขึ้นในเร็ววัน รวมถึง สร้างขวัญกำลังใจให้กับชาวภูเก็ต ให้มีความสนุกสนาน และเรียกรอยยิ้มกลับมา เปิดโอกาสให้ผู้ประกอบการในภูเก็ต และนักท่องเที่ยว ได้มีการพบปะซึ่งกันและกันและนำมาซึ่งรายได้ รวมถึงเป็นการสนับสนุนให้คนไทยมาเที่ยวจังหวัดภูเก็ตมากขึ้น

อีกทั้งงานนี้ การท่องเที่ยวแห่งประเทศไทย ยังเน้นย้ำเรื่อง ไทยเที่ยวไทย ซึ่งก็เป็นอีกหนึ่งกิจกรรมที่จะกระตุ้นให้คนไทย เที่ยวภายในประเทศมากขึ้น โดยเฉพาะจังหวัดภูเก็ต ที่เป็นจังหวัดที่มีภูมิทัศน์งดงาม มีสถานที่ท่องเที่ยวเชิงธรรมชาติที่ทั้งคนไทยและต่างชาติ ต่างเลือกที่จะมาท่องเที่ยวและพักผ่อน แต่หลังจากที่ประสบเหตุการณ์วิกฤตไวรัส COVID-19 จังหวัดภูเก็ตได้รับผลกระทบเป็นอย่างมาก รายได้จากนักท่องเที่ยวลดลงแบบเห็นได้ชัด กระทบภาครวมของเศรษฐกิจ ประชาชนตกงาน ขาดรายได้ ซึ่งก็หวังว่า การจัดกิจกรรมครั้งนี้ ก็เป็นการร่วมมือ เพื่อดึงดูดให้คนไทยกลับมาเที่ยวภูเก็ตมากขึ้น

## **มหรสพอารมณ์ดีเฉลียงริมเลหยุดฝนได้สร้างความสนุกเต็มเปี่ยม 3 ชม.เต็ม**

จังหวัดภูเก็ต ร่วมกับการท่องเที่ยวแห่งประเทศไทย สำนักงานภูเก็ต และสมาคมธุรกิจการท่องเที่ยวจังหวัดภูเก็ต จัดคอนเสิร์ต **“มหรสพอารมณ์ดี เฉลียงริมเล”** เมื่อวันที่ 12 กันยายน 2563 ณ ปลายแหลมสะพานหิน ภูเก็ต โดยมีนายพิเชษฐ์ ปาณะพงศ์ รองผู้ว่าราชการจังหวัดภูเก็ต นายนภดล ภาคพรต รองผู้ว่าการด้านการตลาดในประเทศ การท่องเที่ยวแห่งประเทศไทย นายนิธี สีแพร ผู้อำนวยการภูมิภาคภาคใต้ การท่องเที่ยวแห่งประเทศไทย นางนภสร ค้าขาย ผู้อำนวยการการท่องเที่ยวแห่งประเทศไทย สำนักงานภูเก็ต นายถาวร รองนายกเทศมนตรีนครภูเก็ต และนายภูมิกิตติ์ รักแต่งาม นายกสมาคมธุรกิจการท่องเที่ยวจังหวัดภูเก็ต ร่วมกันมอบของที่ระลึกให้กับศิลปินวงเฉลียง **นิติพงษ์ ห่อนาค, วัชระ ปานเอี่ยม, ภูษิต ไล้ทอง, ศุ บุญเลี้ยง** และ **เกียรติศักดิ์ เวทีวุฒาจารย์** ที่มาสร้างความสุขให้กับคนภูเก็ต และนักท่องเที่ยวทุกคน ตลอด 3 ชม.เต็มที่ก่อนคอนเสิร์ตจะเริ่มฝนตกตลอดทั้งวัน เมื่อถึงเวลาเล่นคอนเสิร์ตฝนหยุด และโปรยปรายเล็กน้อย แต่ไม่มีใครยอมถอยเลย เป็นภาพที่ประทับใจมาก

ซึ่งวัตถุประสงค์ของการจัดงาน เพื่อกระตุ้นเศรษฐกิจการท่องเที่ยวในจังหวัดภูเก็ต ให้กลับมาดีขึ้นในเร็ววัน รวมถึงสร้างขวัญกำลังใจให้กับชาวภูเก็ต ให้มีความสนุกสนาน และเรียกรอยยิ้มกลับมา เปิดโอกาสให้ผู้ประกอบการในภูเก็ต และนักท่องเที่ยว ได้มีการพบปะซึ่งกันและกันและนำมาซึ่งรายได้ รวมถึงเป็นการสนับสนุนให้คนไทยมาเที่ยวจังหวัดภูเก็ตมากขึ้น โดยได้รับการสนับสนุนการจัดงานจากการท่องเที่ยวแห่งประเทศไทย

มหรสพในครั้งนี้เป็น **“มหรสพ อารมณ์ดี เฉลียงริมเล”** แบบ New Normal มีการตรวจวัดอุณหภูมิ สวมหน้ากากอนามัย จุดล้างมือด้วยแอลกอฮอล์ สนุก ปลอดภัยครั้งแรก ในจังหวัดภูเก็ต ณ สวนสาธารณะสะพานหิน ทะเลใจกลางเมือง

## *7 ปีที่รอคอยของ 6 ตัวโน้ตอารมณ์ดี คอนเสิร์ต “เฉลียง Rare Item”*

การกลับมารวมตัวเฉพาะกิจแบบครบทีมของวงดนตรีอารมณ์ดีระดับตำนาน ที่พร้อมเติมเต็มความสุข และความประทับใจครั้งใหม่ให้แฟนเพลงของ 6 ตัวโน้ตอารมณ์ดีสมาชิกวงเฉลียง นำโดย **ดี้ – นิติพงษ์ ห่อนาค / เจี๊ยบ – วัชระ ปานเอี่ยม / จุ้ย – ศุ บุญเลี้ยง / แต๋ง – ภูษิต ไล้ทอง / เกี๊ยง – เกียรติศักดิ์ เวทีวุฒาจารย์** และ **นก – ฉัตรชัย ดุริยประณีต** สัมผัสความหายาก! ในคอนเสิร์ต **“เฉลียง Rare Item”** ที่ไม่เคยมีมาก่อน ซึ่งสร้างสรรค์โดย Create Intelligence มาร่วมสร้างความทรงจำด้วยกัน วันที่ 26-27 สิงหาคม 2566 ณ รอยัลพารากอน ฮอลล์ ศูนย์การค้าสยามพารากอน

ครั้งนี้จะเป็นการกลับมารวมกันเฉพาะกิจหลังจากห่างหายไปกว่า 7 ปีที่แล้วแบบครบทีม บนเวทีรอยัล พารากอน ฮอลล์ ในคอนเสิร์ต **“ปรากฏการณ์เฉลียง”** เมื่อปี 2559 ซึ่งถูกกล่าวถึงเป็นวงกว้าง ถึงความประทับใจในครั้งนั้น จนมาสู่ปี 2566 กับคอนเสิร์ต “เฉลียง Rare Item” ที่จะสร้างอีกหนึ่งปรากฏการณ์ให้ได้สัมผัสกันอีกครั้ง **พลาดครั้งนี้ แล้วไม่รู้จะได้ดูอีกทีครั้งไหน มาร่วมสัมผัสความหายากไปด้วยกัน**

## **กลับมาคืนความสนุกในรอบ 7 ปี "เฉลียง" รวมตัวครบทีมเพื่อคอนเสิร์ตใหญ่ 2 รอบการแสดง**

เป็นการกลับมารวมตัวกันอีกครั้งในรอบ 7 ปี ของวงดนตรีอารมณ์ดีระดับตำนาน "เฉลียง" กับคอนเสิร์ตที่มีชื่อว่า **"เฉลียง Rare Item คอนเสิร์ต"** ครั้งนี้มากันแบบครบทีม ทั้ง **"เกี๊ยง เกียรติศักดิ์ เวทีวุฒาจารย์" , "แต๋ง ภูษิต ไล้ทอง" , "ดี้ นิติพงษ์ ห่อนาค" , "เจี๊ยบ วัชระ ปานเอี่ยม" , "จุ้ย ศุ บุญเลี้ยง"** และ **"นก ฉัตรชัย ดุริยประณีต"** โดยจะจัดขึ้นถึง 2 รอบการแสดง คือวันที่ 26-27 สิงหาคม 2566 ณ รอยัลพารากอนฮอลล์ ศูนย์การค้าสยามพารากอน

ล่าสุด 5 สมาชิกได้มาเปิดห้องซ้อมโชว์ความพร้อมเรียกน้ำจิ้มให้สื่อมวลชนได้ฟังเพลง "เอกเขนก" ก่อนที่จะได้ไปสนุกกันในวันจริง พร้อมทั้ง เปิดใจว่า 7 ปีได้กลับมาร่วมกันทำงานอีกครั้งหนึ่ง ได้กลับมาฟังเพลงของเฉลียงด้วยกัน ได้ซ้อมด้วยกัน สนุกสนานเหมือนเดิม นึกไม่ถึงว่าจะมีอะไรใหม่ๆให้ขำกัน ตั้งใจมากขึ้น บรรยากาศเก่าๆ กลับมาเหมือนเดิม ครั้งนี้มีนักดนตรีเยอะ เพราะเพลงของเฉลียงเป็นเพลงที่สามารถทำให้ดนตรีมีความหลากหลายและมีความสมบูรณ์มากขึ้น เลยใช้วงฟลู ออเคสตร้า เพราะฉะนั้นดนตรี เสียงจะครบหมดทุกอย่าง

เซอร์ไพรส์จะเป็นเรื่องที่จะพูดคุยกันในคอนเสิร์ต มีเพลงที่แต่งขึ้นเพื่อคอนเสิร์ตครั้งนี้ เซอร์ไพรส์อีกหนึ่งอย่างคือครั้งนี้ไม่มีแขกรับเชิญ คอนเสิร์ตยาวประมาณ 3 ชั่วโมง ครั้งนี้ตั้งใจทำให้ร่างกายแข็งแรงทุกคน ตั้งใจซ้อม ตั้งใจทำ เพราะนานๆจะมีสักครั้ง อยากให้มาร่วมสนุกกันกับเพลงเฉลียงที่ทุกคนอยากให้เราเล่น บัตรขายหมด พร้อมเพิ่มรอบ แต่ต้องให้แฟนๆช่วยกันคอมเมนต์เข้ามาที่ผู้จัด

## **เปิดห้องซ้อมคอนเสิร์ตใหญ่ในรอบ 7 ปีของ ‘วงเฉลียง’ กับ “เฉลียง Rare Item คอนเสิร์ต”**

**ศิลปินในตำนาน ‘วงเฉลียง’ ที่ล่าสุดสมาชิก 6 ตัวโน้ตอารมณ์ดี ไม่ว่าจะเป็น “ดี้ นิติพงษ์, เจี๊ยบ วัชระ, ศุ บุญเลี้ยง, แต๋ง ภูษิต, เกี๊ยง เกียรติศักดิ์ และ นก ฉัตรชัย’ กำลังจะกลับมาจับมือจัดคอนเสิร์ตด้วยกันอีกครั้งในรอบ 7 ปี กับ “เฉลียง Rare Item คอนเสิร์ต”** ในวันเสาร์อาทิตย์ที่ 26-27 สิงหาคมนี้ ที่รอยัลพารากอนฮอลล์ สยามพารากอน

ได้มีการเปิดห้องซ้อมให้สื่อมวลชนเก็บภาพ เห็นถึงความเล่นใหญ่จัดเต็มของคอนเสิร์ตในครั้งนี้ ด้วยการขนเครื่องดนตรีจากวงออเคสตร้านับ 100 ชิ้น และเพลงที่ทุกคนคิดถึงมาแสดงให้ได้ชมกัน ซึ่งพี่ๆ วงเฉลียง ก็ได้เปิดใจให้สัมภาษณ์ด้วยความอารมณ์ดีถึงการกลับมารวมตัวจัดคอนเสิร์ตในรอบ 7 ปีว่า จริงๆ ก็ไม่ได้ตื่นเต้นกันเท่าไหร่ เพราะเจอกันบ่อยอยู่แล้ว แต่ก็ทำให้ได้กลับมานั่งฟังเพลงเฉลียงด้วยกันอีกครั้ง บรรยากาศในการกลับมาทำงาน กลับมาซ้อมร่วมกัน ก็สนุกสนานกันเหมือนเดิม มีอะไรใหม่ๆ ให้ได้ทำกัน แต่สิ่งที่เหมือนเดิมก็คือ ลืมเนื้อเพลง ก็เลยทำให้ต้องใช้เวลาซ้อมมากกว่าวงอื่นๆ วันแรกที่เข้าห้องกันคือเละเลย

ส่วนชื่อคอนเสิร์ต แรร์ ไอเท็ม ก็เป็นไอเดียของพี่จุ้ยและศุ บุญเลี้ยง ซึ่งพี่จุ้ยก็มองว่า วงเฉลียง เป็นวงที่เป็นแรร์ ไอเท็ม เป็นของหายาก ไม่ได้มีให้ดูบ่อยๆ ก็เลยเป็นที่มาของชื่อคอนเสิร์ตครั้งนี้ ส่วนเรื่องเพลงนอกจากจะได้ฟังเพลงที่หลายคนคิดถึงแล้ว ก็ยังมีเพลงที่พี่จิก ประภาส แต่งขึ้นมาใหม่ มาร้องให้ได้ฟังกันด้วย รวมถึงจะได้สนุกสนานไปกับการพูดคุยบนเวที ซึ่งตอนนี้บัตรทั้งสองรอบก็ Sold Out ไปเรียบร้อยแล้วด้วย

## '***เฉลียง Rare Item' คอนเสิร์ตใหญ่ในรอบ 7 ปี จัดเต็ม 30 เพลงดังในตำนานให้แฟน ๆ หายคิดถึง***

**คอนเสิร์ตใหญ่ในรอบ 7 ปี “เฉลียง Rare Item คอนเสิร์ต”**

ไปกันต่อที่บรรยากาศคอนเสิร์ตของบอยแบนด์วงแรกของประเทศไทย “วงเฉลียง” ที่สมาชิก 6 ตัวโน้ตอารมณ์ดี ไม่ว่าจะเป็น ดี้ นิติพงษ์, เจี๊ยบ วัชระ, ศุ บุญเลี้ยง, แต๋ง ภูษิต, เกี๊ยง เกียรติศักดิ์ และ นก ฉัตรชัย ได้กลับมาจับมือจัดคอนเสิร์ตด้วยกันอีกครั้งในรอบ 7 ปี กับ “เฉลียง Rare Item คอนเสิร์ต” ซึ่งจัดไปเมื่อวันเสาร์-อาทิตย์ ที่ผ่านมา ที่รอยัลพารากอนฮอลล์ สยามพารากอน

ซึ่งคอนเสิร์ตครั้งนี้ พี่ๆ ทั้ง 6 คนก็ได้ขนเพลงดังในตำนานมาร้องให้แฟนเพลงได้หายคิดถึงกันเกือบ 30 เพลง ไม่ว่าจะเป็น “นิทานหิ่งห้อย, เที่ยวละไม, ต้นชบากับคนตาบอด, นายไข่เจียว, เอกเขนก, เร่ขายฝัน และอีกมากมาย แถมยังจัดเต็มด้วยเครื่องดนตรีจากวงออเคสตร้านับ 100 ชิ้น

นอกจากจะได้ฟังเพลงฮิตที่คิดถึงกันแล้ว ก็ยังได้หัวเราะไปกับทอล์คโชว์บนเวที ที่พี่ๆ ผลัดกันปล่อยมุขเรียกเสียงฮา ตามประสาคนอารมณ์ดีกันตลอดทั้งคอนเสิร์ตอีกด้วย บอกเลยว่าทำเอาแฟนๆ อิ่มอกอิ่มใจ สมกับความเป็นวง แรร์ ไอเท็มสุดๆ

## '***เฉลียง Rare Item'คอนเสิร์ต ความสุข ความสนุก ความประทับใจ รอยยิ้ม เสียงหัวเราะที่คิดถึง***

**ครีเอท อินเทลลิเจ้นซ์** หรือ **CI** ร่วมกับ **การท่องเที่ยวแห่งประเทศไทย** จัดเต็ม 2 วัน ในวันเสาร์ที่ 26 และวันอาทิตย์ที่ 27 สิงหาคม 2566 กับคอนเสิร์ตในรอบ 7 ปี ของ 6 ตัวโน้ตอารมณ์ดี “**วงเฉลียง”**ณ รอยัลพารากอนฮอลล์ ศูนย์การค้าสยามพารากอนด้วยแรงสนับสนุนจากทีมเฉลียง ที่พร้อมใจมารวมตัวกันใน **“เฉลียง Rare Item” คอนเสิร์ต** จนบัตรจำหน่ายหมดทั้ง 2 รอบ คนร่วมชมคอนเสิร์ตมากกว่า 10,000 คนเต็มทุกที่นั่ง

บรรยากาศภายในงานได้เหล่าทีมเฉลียงทั้งศิลปิน นักแสดง นักเขียน นักธุรกิจ จากหลากหลายวงการต่างให้ความสนใจเข้าร่วมชมคอนเสิร์ตในครั้งนี้ อาทิ น้าเน็ก-เกตุเสพย์สวัสดิ์ ปาลกะวงศ์ ณ อยุธยา, บอย โกสิยพงษ์, ป๊อด โมเดิร์นด็อก, เกลือ-กิตติ เชี่ยววงศ์กุล, ต๊อก-ศุภกรณ์ กิจสุวรรณ, ว่าน-ธนกฤต พานิชวิทย์, คุณชายอดัม-หม่อมราชวงศ์เฉลิมชาตรี ยุคล, ณ-ณภัทร วิกัยรุ่งโรจน์, นิ้วกลม-สราวุธ เฮ้งสวัสดิ์, หนุ่มเมืองจันท์-สรกล อดุลยานนท์ และอีกมากมายที่เป็นแฟนเพลงวงเฉลียงตัวจริง

“เฉลียง Rare Item” คอนเสิร์ต อัดแน่นสามชั่วโมงกว่า ด้วยความสุข ความสนุก และความประทับใจ จากทั้งบทเพลงวงเฉลียง ที่คัดสรรมากจากทุกอัลบั้ม ให้ทีมเฉลียงได้หายคิดถึง นำเสนอผ่านความยิ่งใหญ่ของวงดนตรี และคอรัสกว่า 40 ชีวิต นำโดย โดม ทิวทอง ทำหน้าที่กำกับดูแลส่วนดนตรี พร้อมกับเวทีที่โปรดักชั่น ทั้งแสงสีภาพผ่านกราฟฟิกสวยๆ เล่าเรื่องประกอบบทเพลงตลอดคอนเสิร์ต

เสียงปรบมือและเสียงกรี๊ดของทีมเฉลียงดังกระหึ่มฮอลล์ เมื่อ **เจี๊ยบ-วัชระ ปานเอี่ยม** ถูกเปิดตัวเป็นคนแรกของวงกับเพลง **“รู้สึกสบายดี”**ตามติดด้วย **แต๋ง-ภูษิต ไล้ทอง** มาพร้อมกับเครื่องเป่าสัญลักษณ์ประจำตัวในเพลง **“เธอกับฉันกับคนอื่นๆ”** ต่อด้วยเพลง **“เข้าใจ”** โดย **เกี๊ยง-เกียรติศักดิ์ เวทีวุฒาจารย์**, เพลง **“แค่มี”** โดย **จุ้ย-ศุ บุญเลี้ยง**, เพลง **“นายไข่เจียว”** โดย **ดี้-นิติพงษ์ ห่อนาค** และเพลง **“ง่ายๆ”** โดย **นก-ฉัตรชัย ดุริยะประณีต** เมื่อหกตัวโน้ตพร้อมบนเวทีก็เริ่มต้นด้วยเพลง **“เร่ขายฝัน”** ต่อเนื่องด้วย **“เอกเขนก”** และเพลงฮิต **“เที่ยวละไม”** ที่ชวนคนเที่ยวไทย 365 วัน มหัศจรรย์เมืองไทยเที่ยวได้ทุกวัน

ต่อด้วยช่วงแรร์ไอเท็ม ผ่านบทเพลงที่นำเสนอโดยสมาชิกเฉลียงแต่ละคนไล่ตั้งแต่เพลง **“ไม่คิดถาม”**, **“ต้นชบากับคนตาบอด”**, **“เติมใจให้กัน”** ก่อนจะมีเซอร์ไพรส์แขกรับเชิญคนพิเศษที่ได้ลูกสาวคนสวยของคุณพ่อเกี๊ยง **“น้องแก้ม”** ยามา เวทีวุฒาจารย์ มาร้องเพลงคู่กัน ในบทเพลง **“ยังมี”** และ **“จากกระดาษวาดไว้”** ที่คุณพ่อเกี๊ยง เป็นผู้แต่งเพลงนี้ที่มีเนื้อหาพ่อและลูก สร้างความประทับใจทำให้คนในฮอลล์ถึงกับน้ำตาคลอ ต่อด้วยเพลง **“ไม่รักแต่คิดถึง”**, **“ใจเย็นน้องชาย”**, และเพลง **“กุ๊กไก่”** ที่แต๋ง ภูษิต ไล้ทอง ได้เป็นนักร้องนำครั้งแรกบนเวทีคอนเสิร์ต เรียกเสียงกรี๊ดและเสียงหัวเราะให้กับทุกคนในฮอลล์

ตามด้วยการประชันดนตรีโดยคุณพ่อแต๋ง และลูกชาย **“ต้นไม้”** ฌานดนู ไล้ทอง และ **“ต้นน้ำ”** ญาณกร ไล้ทอง ในเพลง **“ถ้าโลกนี้มีเราเพียงสองคน”** ต่อด้วย **“เธอหมุนรอบฉัน ฉันหมุนรอบเธอ”**เวอร์ชั่นที่พี่จุ้ยออกแบบแร็พสดเรียกเสียงกรี๊ดดังสนั่น และไปต่อกับเพลงสนุกๆ **“กล้วยไข่”** และ ไฮไลท์ประจำคอนเสิร์ตที่ทุกคนรอคอย **“นิทานหิ่งห้อย”** ที่พี่เจี๊ยบได้เล่านิทานเรื่องหนูน้อยหมวกแดง พร้อมการปล่อยมุขจากเฉลียงคนอื่นผ่านบทเพลงนี้ เรียกเสียงหัวเราะ และเสียงปรบมือจากทุกคนในฮอลล์

เข้าสู่ช่วงท้ายคอนเสิร์ตด้วยบทเพลง **“เรื่องราวบนแผ่นไม้”** และ **“ยังคงเอกเขนก”** เพลงที่แต่งขึ้นสำหรับ “เฉลียง Rare Item” คอนเสิร์ต โดยเฉลียงคนที่ 7 ผู้อยู่เบื้องหลังและเป็นผู้ก่อตั้ง “วงเฉลียง” **จิก-ประภาส ชลศรานนท์** ที่ให้ทุกคนได้ฟังกันเต็มๆครั้งแรก ก่อนจะส่งทุกคนกลับบ้านด้วยรอยยิ้มและความสุขในเพลง **“อื่นๆ อีกมากมาย”** และ **ฝากเอาไว้** พร้อมคำกล่าวขอบคุณที่ไม่เคยกล่าวมาก่อน คือต่างก็ขอบคุณสมาชิกวงซึ่งกันและกันที่ได้เดินทางร่วมกันมาหลายสิบปี และ ขอบคุณเป็นพิเศษสำหรับแฟนเพลงทุกท่านที่ได้มาร่วมเก็บภาพความทรงใจในครั้งนี้ เป็นช่วงเวลาที่สร้างความสุข ความสนุก และเป็นโมเมนต์ที่น่าจดจำที่สุดอีกครั้งที่ได้เกิดขึ้นของวงเฉลียงและแฟนเพลง สมเป็น **“เฉลียง Rare Item”** ที่ทุกคนรอคอย

คอนเสิร์ตครั้งนี้จะเกิดขึ้นไม่ได้เลยต้องขอขอบคุณ การท่องเที่ยวแห่งประเทศไทย ที่ร่วมสร้างปรากฏการณ์อีกครั้งใน **เฉลียง Rare Item คอนเสิร์ต** และ **ครีเอท อินเทลลิเจ้นซ์** หรือ **CI** ผู้สร้างสรรค์ผลงานในครั้งนี้

## **เครื่องเคียงข้างจอ / วัชระ แวววุฒินันท์ / เก็บตก ‘เฉลียง Rare Item’**

เมื่อปลายเดือนที่แล้ว ผมได้มีโอกาสไปชมคอนเสิร์ต “เฉลียง Rare Item” ที่ให้ความรู้สึกเหมือนได้พบเพื่อนเก่า ที่ว่าเป็น “เพื่อนเก่า” เพราะผมได้ชมลีลาร้องเพลงและพูดคุยของพวกเฉลียงทุกครั้งที่จัดแสดง เมื่อครั้งก่อนก็ห่างจากครั้งนี้ร่วม 8 ปี การได้กลับมาเห็นพวกเขายืนบนเวทีอีกครั้งจึงเหมือนได้พบกับเพื่อนเก่าที่ผูกพันและยังคิดถึง อีกประการหนึ่งก็ด้วยความเป็นเพื่อนเก่ากันจริงๆ เพราะได้มีโอกาสใกล้ชิดคลุกคลีตีโมงกับสมาชิกเหล่านี้มาร่วม 40 ปีแล้ว ถ้าไม่เก่าก็ให้มันรู้ไป

ถามว่าชมคอนเสิร์ตครั้งนี้แล้วรู้สึกอย่างไร? ก็ขอตอบว่ารู้สึกมีความสุขตามสภาพ “สภาพ” ที่ว่านี้ก็คือสภาพของสมาชิกเฉลียงทั้ง 6 ซึ่งมีอายุอานามเลย 60 มา 3 หน่อ ส่วนอีก 3 หน่อก็ไล่ตามมาติดๆ ฉะนั้น อย่าคาดหวังอะไรมากกับความเฉิดฉาย ฉับไว ตื่นตาตื่นใจ เพราะนั่นก็ไม่ใช่ท่าทีของเฉลียงแต่เดิมอยู่แล้ว

ถามว่าแล้วท่าทีเฉลียงแต่เดิมคืออย่างไร ก็เป็นการแสดงการร้องเพลงและเล่นดนตรีตามแต่ที่ใครจะสามารถ คือ ไม่ได้เป็นนักดนตรีที่เก่งกาจอะไร ถ้าซ้อมมากหน่อยก็ขึ้นเวทีอวดชาวบ้านได้พอไม่อายใคร ส่วนการร้องเพลงก็ร้องได้น่าฟังตามบุคลิกของแต่ละคน ซึ่งบทเพลงที่พวกเขาร้องนั้นก็เหมาะสมกับบุคลิกของพวกเขาจริงๆ อันนี้ไม่นับเพลงหมู่นะครับ

อย่าง “เกี๊ยง-เกียรติศักดิ์ เวทีวุฒาจารย์” นี่เสียงหล่อ โทนอบอุ่น ขวัญใจสาวๆ เด็กเรียน ครั้งนี้มาขยี้ความอบอุ่นด้วยการโชว์เพลงกับลูกสาวคนเดียว “น้องแก้ม” ที่โตเป็นสาวอายุ 22 ปีแล้ว ทั้งคู่ขับขานกันในบทเพลง “ยังมี” ภาพบนจอขนาดใหญ่ทำให้เราเห็นได้ถึงสายตาของพ่อเกี๊ยงที่มองดูน้องแก้มอย่างภูมิใจ และรักใคร่อย่างมาก แถมลุ้นไปด้วยห่างๆ ยามลูกเปล่งคำร้อง และในตอนท้ายเพลงก็เห็นน้ำตาแห่งความปีติปรากฏขึ้นในดวงตาของเขา เป็นซีนอบอุ่นที่สุดในคอนเสิร์ตก็ว่าได้

ส่วน “จุ้ย-ศุ บุญเลี้ยง” คนนี้เป็นหัวหน้าเด็กแนวผจญภัย จุ้ยไม่ใช่คนเสียงเพราะ ไม่ได้ร้องเพลงเก่ง แต่เป็นคนร้องเพลงมีอารมณ์และความรู้สึกอย่างมาก โดยเฉพาะเพลงที่เขารับผิดชอบจะเป็นแนวถ่อมตัว ง่ายๆ ลุยไหนลุยกัน อย่างเพลง “แค่มี” หรือ “เที่ยวละไม” แต่ที่โดดเด่นอย่างมากบนเวทีของจุ้ย คือ จังหวะการเล่นกับคนดู เวลาเขาเล่าเรื่องราวหรือหยอดมุกอะไร จะได้ผลเสมอ เป็นการเรียกเสียงหัวเราะแบบค่อยเป็นค่อยไปและตบมุขทิ้งท้ายให้ได้ฮาแรงๆ ทุกครั้ง ซึ่งประสบการณ์ที่เขารับเป็นวิทยากรงานอบรม สัมนา หรือให้ความรู้กับเด็กจนผู้ใหญ่ในเวทีต่างๆ ช่วยบ่มเพราะทักษะในด้านนี้ของจุ้ยได้อย่างดี

สําหรับคนที่รับผิดชอบเพลงมากที่สุดของเฉลียงคือ “เจี๊ยบ-วัชระ ปานเอี่ยม” ก็จะเป็นแนวสนุกสนาน ขี้เล่น และประชดประชันหน่อยๆ ตามสไตล์ของเขา เขาเปิดเวทีเป็นคนแรกและชวนคนดูร้องเพลง “รู้สึกสบายดี” ไปกับเขาได้อย่างสนุกด้วยมุขแพรวพราย เบื้องหลังคือการอยากเปิดตัวใหม่ๆ ให้ต่างจากคอนเสิร์ตทุกครั้งที่จะเป็นการปรากฏตัวของเฉลียงทั้งวง แต่ครั้งนี้คิดกันว่าให้เปิดคนเดียวก่อนแล้วค่อยเพิ่มเติมสมาชิกเข้ามา ซึ่งคนที่จะเอาเวทีคนเดียวอยู่ก็คือเจี๊ยบคน

นอกจาการร้องเพลงที่หลากหลายแล้ว สิ่งที่แฟนๆ เฉลียงติดใจและอยากฟังคือ การพูดคุยเล่นมุกของเจี๊ยบ ซึ่งช่างสรรหาเรื่องราวมาเล่า มาอำ มาจิกกัด โดยเฉพาะในช่วง “การเล่าประกอบนิทาน” ของเพลง “นิทานหิ่งห้อย” ที่จะต้องมีทุกครั้ง และผูกเอาเรื่องบ้านเมืองและการเมืองในช่วงนั้นๆ มาอำอย่างสนุก

พวกเฉลียงเคยคิดว่าไม่เอาได้ไหมกับการนำเสนออย่างนี้ คำตอบคือ “คงไม่ได้” เพราะมันเป็นความคาดหวังของคนดูไปเสียแล้ว ว่าต้องได้ฟังการเล่านิทาน (การเมือง) หากเขาหวังแล้วไม่สมหวัง อารมณ์ก็จะไม่เอ็นจอยเต็มที่แน่นอน

ยิ่งในครั้งนี้ที่เจี๊ยบเล่าเหตุการณ์การเมืองที่อิงไปกับเทพนิยายทั้ง หนูน้อยหมวกแดง (คงนึกออกนะครับว่าพรรคไหน) ทั้ง สโนไวต์ ที่เรียกย่อๆ ว่า “ส.ว.” รวมทั้ง เจ้าชายร่างสูงโย่ง ที่คงไม่ใช่ใครที่ไหนนอกจากนายกฯ คนที่ 30 ของไทย ที่นำรองเท้าแก้วมาให้สวมเพื่อหาคนร่วมรัฐบาล เอ๊ย หาคนมาครองคู่ แต่นอกจากคนแล้วยังมีงูเห่าตั้ง 16 ตัวมาขอลองรองเท้าด้วย ฮะฮะฮ่า และที่ถูกใจผู้ชมอย่างมากคือการโยงไปถึง “อดีตนายกฯ ที่เพิ่งเดินทางกลับบ้าน” ซึ่งเรื่องของบุคคลท่านนี้จะถูกเฉลียงนำมาอำแทบจะตลอดคอนเสิร์ตก็ว่าได้

พูดถึงสมาชิกไปแล้ว 3 คน ยังมีอีก 3 หน่อ เป็น “ดี้-นิติพงษ์ ห่อนาค” ก่อนละกัน ในอัลบั้มของเฉลียง ดี้ไม่ได้รับผิดชอบเพลงเยอะ แต่เพลงไหนที่เขาร้องจะเหมาะเจาะกับเขาอย่างยิ่ง และสร้างอารมณ์ร่วมของผู้ฟังได้อย่างดี

ดี้เปิดตัวด้วยเพลง “นายไข่เจียว” ที่เป็นเพลงประจำตัวเขาในสไตล์บลู และผู้ชมก็ร้องไปกับเขาทั้งฮอลล์ สำหรับเรื่องการพูดคุยนั้นดี้เป็นตัวชง ตัวปูมุก และตัวเสริม ที่สร้างความกลมกล่อมให้กับการสนทนา และมุขที่ได้ผลเสมอคือมุขสังขารของเขาเอง

ส่วน “นก-ฉัตรชัย ดุริยะประณีต” นั้น เพลงที่เขาร้องจะเป็นแนวคันทรี่หน่อยๆ และเนื้อหาก็เป็นแบบชิลด์ๆ สบายๆ มองโลกในแง่ดี อย่างเพลง “ง่ายๆ” หรือเพลง “ไม่คิดถาม” ที่เล่นกีตาร์แบบอะคูสติกได้อย่างลงตัว

สำหรับ “แต๋ง-ภูษิต ไล้ทอง” ที่เป็นนักดนตรีจริงๆ คนเดียวของวง เขาสามารถเล่นเครื่องเป่าได้หลากหลายชนิด ซึ่งเพลงของเฉลียงก็มีพื้นที่ให้เขาได้แสดงความสามารถไม่น้อยเลย แต๋งจะคอยหยอดมุขผสมไปกับเจี๊ยบและดี้อย่างคนวัยเดียวกัน

ซีนที่เขาสามคนพูดถึงเทคโนโลยีสมัยใหม่อย่าง Chat GPT และทดลองถามปัญหาโดยถามว่า เฉลียงเป็นใคร, นิติพงษ์เป็นใคร และ วัชระเป็นใคร นั้น ได้คำตอบจากปัญญาประดิษฐ์ที่เรียกเสียงหัวเราะได้อย่างมาก เป็นการนำเรื่องความสมัยใหม่มาเล่นได้ดี แต่คิดว่าปัญญาประดิษฐ์อาจจะเมาน้ำกระท่อมไปหน่อย จึงให้ข้อมูลมาว่า

“…วงเฉลียงเป็นวงประกอบด้วยเครื่องดนตรีไทย อาทิ…” และมีชื่อสมาชิกที่เป็นหลวงอะไรจำไม่ได้ และคนอื่นๆ ที่ไม่มีชื่อหกคนตัวจริงเลย

หรือ ข้อมูลของวัชระ ปานเอี่ยม ก็จะบอกว่า “…ได้เสียชีวิตลงแล้วด้วยโรคมะเร็งปอดเมื่อตอนอายุ 43 ปี…” ฮะฮะฮ่า ว่าเข้านั่น

แต่โชว์ของแต๋งที่โดยส่วนตัวแล้วชอบเป็นพิเศษ คือเพลง “กุ๊กไก่” โดยแต๋งหยอดมุขกับคนดูว่า “ปกติผมไม่เคยร้องเพลง แต่วันนี้จะร้องให้ฟัง” คนดูปรบมือกราว “แต่ต้องมีนักร้องลูกคู่ออกมาช่วยด้วย ขอเชิญสองลุง” แล้วดี้กับเจี๊ยบก็ออกมา เดินท่าทางเหมือนลุงคนหนึ่งจนคนดูอดขำไม่ไหว

พอเข้าร้อง แต๋งก็ร้องนำจริงๆ แต่เป็นการร้องแบบเสียงไก่ล้วนๆ ซึ่งใครที่เคยฟังเพลงนี้คงนึกออกว่าจะเป็นเสียงไก่ประมาณนี้

“…กวา…กว้า…กวา…กวา…กว่า..กวา..กว้า…กว่า…” ส่วนท่อนที่เป็นคำร้องก็โยนให้เจี๊ยบร้อง แต๋งสนุกกับมุขนี้มาก ร้องเสียงไก่ไป ยิ้มแก้มตุ่ยไปจนจบเพลง เป็นที่ชอบใจของคนดูยิ่งนัก

นี่เป็นตัวอย่างหนึ่งของคอนเสิร์ตที่ยาวสามชั่วโมงครึ่งในวันนั้น ที่จริงๆ ยังมีความสนุกเฮฮาตามประสาเฉลียงอีกมาก ซึ่งเชื่อว่าแฟนเฉลียงตัวจริงคงจะเต็มอิ่มเต็มอารมณ์

สิ่งที่เห็นได้จากเฉลียงครั้งนี้คือ “ความเป็นธรรมชาติ” ที่พวกเขาเป็น ไม่มีใครต้องพยายามทำตัวให้ดี หากปล่อยตามอายุขัย และทำการแสดงแบบ “สมวัย” สนุกก็สนุกแบบไม่ยัดเยียด แก่ก็บอกแก่ ป่วยก็บอกป่วย เพราะต้องกรำศึกมาเยอะตั้งแต่ซ้อม และแสดงจริงในรอบก่อนๆ รอบที่ผมดูเป็นรอบสุดท้ายที่หลายคนต้องไปฉีดยามา และเสียงก็แหบแห้งไปบ้าง เมื่อบอกสถานการณ์ให้ผู้ชมทราบ ทุกคนก็เข้าใจและปรบมือให้กำลังใจ แถมยังช่วยร้องตามเพื่อผ่อนแรงอีกด้วย

แม้แต่การไปฉีดยาของพวกเฉลียงนี่ก็เอามาเป็นมุขได้ เพราะไปฉีดที่ไหนไม่ฉีด แต่ไปฉีดที่โรงพยาบาลตำรวจ คงเพราะอยู่ใกล้ที่สุด นึกออกใช่ไหมครับว่าพวกเฉลียงจะเล่นแซวใครที่ไปรักษาตัวที่โรงพยาบาลตำรวจในช่วงนั้นเหมือนกัน

ตอนท้ายๆ คอนเสิร์ตมีการถามว่าจะมีการจัดคอนเสิร์ตอีกไหม เมื่อไหร่ ซึ่งถ้านับระยะ ห่างจากคราวที่แล้วก็ร่วม 8 ปี ฉะนั้น หากเป็นเวลา 8 ปีเหมือนเดิมก็ต้องมาดูกันว่าจะยังไหวกันอยู่ไหม ทั้งคนดูคนเล่น จุ้ยแนะนำว่าอาจจะไม่ต้องทอดระยะเวลายาวถึง 8 ปีก็ได้ เพราะถ้าขอนิรโทษกรรมได้ ก็อาจลดลงครึ่งหนึ่ง งั้นอีก 4 ปีก็ลุกขึ้นมาจัดได้แล้ว ฮะฮะฮ่า ไม่วายที่จะแขวะจริงๆ

เอาเป็นว่า มาดูแล้วกันว่าระหว่างเฉลียงจัดคอนเสิร์ตครั้งต่อไป กับการพ้นโทษของอดีตนายกฯ ทักษิณ อะไรจะเกิดขึ้นก่อนกัน ส่วนสาเหตุอะไรที่จะได้รับการลดโทษนั้นมันมีมากมายครับ เหมือนกับเพลงเฉลียงที่ชื่อ “อื่นๆ อีกมากมาย” …อาจจะจริงเราเห็นอยู่ เผื่อใจไว้ ที่ยังไม่เห็น…

ส่วนสาเหตุที่เฉลียงจะลุกขึ้นมาทำการแสดงครั้งต่อไปนั้นมีเหตุผลเดียวครับ คือ “ร้อนเงิน” เท่านั้นแหละ จบข่าว •

**เครื่องเคียงข้างจอ | วัชระ แวววุฒินันท์**

## ***แฟนคลับ 'เฉลียง' ห้ามพลาด! การกลับมา RESTAGE ครั้งใหม่สุดเอ็กซ์คลูซีฟ***

หลังจากจบ เฉลียง Rare Item คอนเสิร์ต เมื่อวันที่ 26-27 กันยายน 2566 ที่เต็มไปด้วยความสุขแบบเต็มอิ่ม และได้สร้างความประทับใจอย่างล้นหลามกับแฟนเพลงกว่า 10,000 ชีวิต ที่ได้รอคอยมากว่า 7 ปี ทำให้ ครีเอท อินเทลลิเจ้นซ์ หรือ CI ผู้สร้างสรรค์ผลงาน ทนกระแสเรียกร้องไม่ไหวจึงไม่รอช้า กลับมาพร้อมกับข่าวดี สำหรับใครที่พลาดครั้งที่แล้ว ใครที่ยังคิดถึงกันไม่หาย ใครที่เป็นแฟนเฉลียงพันธุ์แท้ ครั้งนี้ไม่ควรพลาด ใน "เฉลียง Rare Item RESTAGE" คอนเสิร์ต พบกับบรรยากาศที่อบอุ่นและใกล้ชิดกว่าเดิม เพิ่มเติมความพิเศษจำนวนจำกัดเพื่อแฟนพันธ์ุแท้เท่านั้น มาร่วมสร้างความทรงจำครั้งสำคัญครั้งใหม่ไปด้วยกัน ณ มหิดลสิทธาคาร มหาวิทยาลัยมหิดล ศาลายา ที่ออกแบบมาเพื่อสร้างทุกความรู้สึกให้พิเศษยิ่งกว่าที่เคย ในวันเสาร์ที่ 9 และวันอาทิตย์ที่ 10 ธันวาคม 2566 จำนวน 2 วัน 2 รอบ เริ่มแสดงเวลา 14.00 น. เพราะ RESTAGE ครั้งนี้คือแฟนตัวจริงเท่านั้น

*"กลับมาเล่นอีกแต่ไม่ใช่ที่เดิม เพิ่มเติมคือ มหิดลสิทธาคาร ถ้าแสดงแล้วเล่นเหมือนเดิมก็อย่าว่ากัน เพราะมันคือการเล่นซ้ำ ถ้ามาดูแล้วเล่นไม่เหมือนเดิม ก็อย่าว่ากัน เพราะจำไม่ได้ว่าหนก่อนเล่นอะไรไว้ หนนี้จะเล่นเวลากลางวัน เพราะว่ากลัวกลับบ้านกันลำบาก สัญญาว่าจะพยายามดูแลร่างกายไม่ให้ป่วย นอกจากมันไม่ยอม และที่ไม่ต้องให้รอนาน เพราะความต้องการนี้มีมาก่อนครับ"* 6 ตัวโน้ตอารมณ์ดี กล่าวให้ลุ้นถึงความสนุกส่งท้ายปีแบบรีสเตจที่แฟนเพลงจะได้เจอกันในครั้งนี้

ยังคงการันตีข้อความผ่านตัวอักษรบอกกล่าวแฟนเพลงใน "เฉลียง Rare Item RESTAGE" คอนเสิร์ต และเชื่อว่าทั้ง 6 สมาชิกวงเฉลียง อย่าง ดี้-นิติพงษ์ ห่อนาค / เจี๊ยบ-วัชระ ปานเอี่ยม / จุ้ย-ศุ บุญเลี้ยง / แต๋ง-ภูษิต ไล้ทอง / เกี๊ยง-เกียรติศักดิ์ เวทีวุฒาจารย์ และ นก-ฉัตรชัย ดุริยประณีต จะเตรียมความสนุกทิ้งทวนก่อนแยกย้ายไปทำภารกิจของตัวเองเพื่อแฟนเพลง ด้วยความใกล้ชิดกว่าที่เคยมีมา เพียงรอบละ 1,900 ที่นั่งเท่านั้น

## ***‘ศิริราช’ ชวนดู ‘เฉลียง Rare Item RESTAGE’ รอบการกุศล รายได้มอบกองทุนกายอุปกรณ์***

เมื่อวันที่ 22 พ.ย. ที่โรงพยาบาลศิริราช  นายวราวุธ ศิลปอาชา รมว.การพัฒนาสังคมและความมั่นคงของมนุษย์ (พม.) ศ.นพ.อภิชาติ อัศวมงคลกุล คณบดีคณะแพทยศาสตร์ศิริราชพยาบาล มหาวิทยาลัยมหิดล และศิลปินวงเฉลียง ร่วมกันแถลงข่าวคอนเสิร์ตรอบการกุศล “เฉลียง Rare Item RESTAGE เพื่อร่วมสมทบกองทุนกายอุปกรณ์เพื่อผู้พิการ โรงพยาบาลศิริราช” ช่วยเหลือผู้พิการที่ด้อยโอกาสให้ได้รับอุปกรณ์และการรักษาที่ดี โดยนายวราวุธ กล่าวว่า ประเทศไทยมีคนพิการที่ขึ้นทะเบียน กว่า 2.24 ล้านคน ที่ผ่านมากรมส่งเสริมและพัฒนาคุณภาพชีวิตคนพิการ (พก.) ได้ส่งเสริมให้ผู้พิการเข้าถึงกายอุปกรณ์พื้นฐาน และวันนี้ได้ร่วมกับโรงเรียนกายอุปกรณ์สิรินธร คณะแพทยศาสตร์ศิริราชพยาบาล จัดคอนเสิร์ตรอบการกุศล ในวันที่ 11 ธ.ค.นี้ เวลา 14.00 น. ที่ มหิดลสิทธาคาร มหาวิทยาลัยมหิดล รายได้หลังหักค่าใช้จ่ายจะมอบให้กับกองทุนกายอุปกรณ์เพื่อผู้พิการต่อไป

ศ.นพ.อภิชาติ กล่าวว่า โรงเรียนกายอุปกรณ์สิรินธร เป็นสถาบันแห่งเดียวในประเทศไทยที่ผลิตนักกายอุปกรณ์ ในระดับปริญญาตรี ปริญญาโท และปริญญาเอกระดับนานาชาติ ซึ่งถือเป็นหลักสูตรแรกของภูมิภาคเอเชียตะวันออกเฉียงใต้ อย่างไรก็ตาม การผลิตนักศึกษากายอุปกรณ์หนึ่งคนมีค่าใช้จ่ายสูงกว่าค่าเทอมหลายเท่าตัว ทางโรงเรียนต้องรับภาระค่าใช้จ่ายส่วนเกินมาตลอดทำให้เกิดภาวะขาดทุนจากการดำเนินงาน 50 ล้านบาทต่อปี และมีปัญหาขาดสภาพคล่อง จึงขอเชิญชวนผู้มีจิตศรัทธาร่วมบริจาคช่วยผู้พิการที่ยากไร้และด้อยโอกาส ด้วยการเข้าชมคอนเสิร์ตการกุศลนี้

นายภูษิต ไล้ทอง ตัวแทนศิลปินวงเฉลียง กล่าวว่า เดิมคอนเสิร์ต เฉลียง Rare Item RESTAGE จะจัดขึ้นเพียง 2 รอบคือวันที่ 9 ธ.ค. และ 10 ธ.ค.ที่ มหิดลสิทธาคาร มหาวิทยาลัยมหิดล ศาลายา เมื่อทราบถึงพันธกิจของโรงเรียนกายอุปกรณ์สิรินธร ผู้จัดงานบริษัท Create Intelligence จึงเพิ่มการแสดงรอบพิเศษ ในวันที่ 11 ธ.ค. เวลา 14.00 น. เพื่อนำรายได้จากการจำหน่ายบัตรมอบให้กองทุนกายอุปกรณ์เพื่อผู้พิการ จึงขอเชิญชวนแฟนเพลงของเฉลียง รวมถึงประชาชนผู้มีจิตศรัทธา มาร่วมเป็นส่วนหนึ่งในความทรงจำครั้งนี้ และเติมเต็มโอกาสและคุณภาพชีวิตที่ดีแก่ผู้พิการด้วย

## '***เฉลียง RESTAGE' เวทีส่งท้ายปี ที่มีแต่ความสนุก***

**แฟนเพลงเฉลียงยังคงฟินอย่างต่อเนื่องตลอดปี 2566 ไปกับ ครีเอท อินเทลลิเจ้นซ์ หรือ CI ผู้สร้างสร้างสรรค์ผลงานคอนเสิร์ตวงเฉลียงทั้ง เฉลียง Rare Item คอนเสิร์ต เมื่อวันที่ 26-27 สิงหาคมที่ผ่านมา และล่าสุดกับ เฉลียง Rare Item RESTAGE คอนเสิร์ต ส่งท้ายปี 2566 เป็นการ RESTAGE อีกครั้งในรอบ 100 วันของวงเฉลียงจากคอนเสิร์ตฯก่อนหน้านี้ ในบรรยากาศแบบใกล้ชิดกว่าเดิม**

ตลอดระยะเวลาโชว์กว่าสามชั่วโมงครึ่ง ใน เฉลียง Rare Item RESTAGE คอนเสิร์ต ที่เต็มไปด้วยความสุข ความสนุก เสียงหัวเราะ และความประทับใจให้แฟนเพลง จากบทเพลงของวงเฉลียงที่คัดสรรจากทุกอัลบั้มมาเรียงร้อยความสุขให้แฟนเฉลียงได้ฟังกันอย่างใกล้ชิดติดขอบเวที มาพร้อมกับเวทีที่มีโปรดักชั่น ระบบแสง-สี-เสียง และการออกแบบภาพ Visual Design ที่เล่าเรื่องประกอบบทเพลงความยิ่งใหญ่ของวงดนตรี คอรัสกว่า 30 ชีวิต และความเอ็กซ์คลูซีฟแบบใกล้ชิดที่สุดของแฟนเพลงในทุกๆที่นั่งภายในฮอลล์ สามารถมองเห็นวงเฉลียงได้อย่างชัดเจนแบบ 360 องศา นับว่าเป็นการหวนสู่เวทีเพียง 100 วันได้อย่างสมบูรณ์แบบที่สุด

ความสนุกทิ้งทวนในครั้งนี้ ก่อนที่วงเฉลียงจะแยกย้ายไปทำภารกิจของตัวเอง การ RESTAGE ในครั้งนี้ หวังว่าแฟนเพลงเฉลียงจะมีความสุข พร้อมเก็บทุกโมเม้นท์ความทรงใจที่ดีและยังคงติดตามและสนับสนุนผลงานของสมาชิกวงเฉลียงตลอดไป

## ***เฉลียง RESTAGE เวทีส่งท้ายปี 2566 ย้ำที่สุดของความสุข ความอบอุ่น***

**เฉลียง RESTAGE เวทีส่งท้ายปี 2566 ย้ำที่สุดของความสุข ความอบอุ่น สู่แฟนเพลงเฉลียง 3 รอบเต็ม ในงาน "เฉลียง Rare Item RESTAGE" คอนเสิร์ต**

แฟนเพลงเฉลียงยังคงฟินอย่างต่อเนื่องตลอดปี 2566 ไปกับ ครีเอท อินเทลลิเจ้นซ์ หรือ CI ผู้สร้างสร้างสรรค์ผลงานคอนเสิร์ตวงเฉลียงทั้ง “เฉลียง Rare Item” คอนเสิร์ต เมื่อวันที่ 26-27 สิงหาคม 2566 ที่ผ่านมา และล่าสุดกับ "เฉลียง Rare Item RESTAGE" คอนเสิร์ต ส่งท้ายปี 2566 เป็นการ RESTAGE อีกครั้งในรอบ 100 วันของวงเฉลียงจากคอนเสิร์ตฯก่อนหน้านี้ ในบรรยากาศแบบใกล้ชิดกว่าเดิม บนพื้นที่สุดพิเศษที่ถูกการันตีด้วยซาวน์ดนตรีที่ดีที่สุด เพื่อแฟนพันธ์ุแท้เฉลียงตัวยง ณ มหิดลสิทธาคาร มหาวิทยาลัยมหิดล เมื่อวันเสาร์ที่ 9 และวันอาทิตย์ที่ 10 ธันวาคม 2566 ในรอบปกติ และ วันจันทร์ที่ 11 ธันวาคม 2566 ในรอบการกุศล เพื่อร่วมสมทบกองทุนกายอุปกรณ์เพื่อผู้พิการ โรงพยาบาลศิริราช" หารายได้สมทบทุนโรงเรียนกายอุปกรณ์สิรินธร คณะแพทยศาสตร์ศิริราชพยาบาลช่วยผู้พิการที่ยากไร้และด้อยโอกาสให้ได้รับอุปกรณ์และการรักษาที่ดี มีคุณภาพชีวิตที่ดีได้อย่างยั่งยืน

ตลอดระยะเวลาโชว์กว่าสามชั่วโมงครึ่ง ใน "เฉลียง Rare Item RESTAGE" คอนเสิร์ต ที่เต็มไปด้วยความสุข ความสนุก เสียงหัวเราะ และความประทับใจให้แฟนเพลง จากบทเพลงของวงเฉลียงที่คัดสรรจากทุกอัลบั้มมาเรียงร้อยความสุขให้แฟนเฉลียงได้ฟังกันอย่างใกล้ชิดติดขอบเวที มาพร้อมกับเวทีที่มีโปรดักชั่น ระบบแสง-สี-เสียง และการออกแบบภาพ Visual Design ที่เล่าเรื่องประกอบบทเพลงความยิ่งใหญ่ของวงดนตรี คอรัสกว่า 30 ชีวิต และความเอ็กซ์คลูซีฟแบบใกล้ชิดที่สุดของแฟนเพลงในทุกๆที่นั่งภายในฮอลล์ สามารถมองเห็นวงเฉลียงได้อย่างชัดเจนแบบ 360 องศา นับว่าเป็นการหวนสู่เวทีเพียง 100 วันได้อย่างสมบูรณ์แบบที่สุด

ทันทีที่ไฟถูกฉายขึ้นบนเวที เสียงปรบมือและเสียงกรี๊ดของทีมเฉลียงก็ดังกระหึ่มฮอลล์แบบไม่ต้องนัดหมายเมื่อ เจี๊ยบ-วัชระ ปานเอี่ยม เปิดตัวเป็นคนแรกกับเพลง “รู้สึกสบายดี” ตามติดทีละคนด้วย แต๋ง-ภูษิต ไล้ทอง มาพร้อมกับแซกโซโฟนสัญลักษณ์ประจำตัวในเพลง “เธอกับฉันกับคนอื่นๆ” ต่อด้วยเพลง“เข้าใจ” โดย เกี๊ยง-เกียรติศักดิ์ เวทีวุฒาจารย์, เพลง “แค่มี” โดย จุ้ย-ศุ บุญเลี้ยง, เพลง“นายไข่เจียว” โดย ดี้-นิติพงษ์ ห่อนาค และเพลง“ง่ายๆ” โดย นก-ฉัตรชัย ดุริยะประณีต เมื่อหกตัวโน้ตพร้อมบนเวทีก็เริ่มต้นด้วยเพลง “เร่ขายฝัน” ต่อเนื่องด้วย “เอกเขนก”

และเพลงฮิต “เที่ยวละไม” ต่อด้วยช่วงแรร์ไอเท็ม ผ่านบทเพลงที่นำเสนอโดยสมาชิกเฉลียงแต่ละคนไล่เรียงตั้งแต่เพลง “ไม่คิดถาม”, “ต้นชบากับคนตาบอด”, “เติมใจให้กัน” พร้อมเล่าที่มาเรียกเสียงฮาน้ำตาเล็ด ก่อนจะมีเซอร์ไพรส์แขกรับเชิญคนพิเศษ ที่ได้ลูกสาวคนสวยของคุณพ่อเกี๊ยง “น้องแก้ม” ยามา เวทีวุฒาจารย์ มาร้องเพลงคู่กัน ในบทเพลง “ยังมี” และ “จากกระดาษวาดไว้” ที่คุณพ่อเกี๊ยง เป็นผู้แต่งเพลงนี้ที่มีเนื้อหาพ่อและลูก สร้างความประทับใจทำให้คนในฮอลล์ถึงกับน้ำตาคลอ ต่อด้วยเพลง “ไม่รักแต่คิดถึง”, และ“ใจเย็นน้องชาย”, ที่ได้ลูกชาย “เพลงเอก ปานเอี่ยม” มาดวลกีต้าร์คู่เสียงร้องกับพ่อเจี๊ยบ บนเวทีสดๆในเวอร์ชั่นพิเศษ และเพลง “กุ๊กไก่” ที่ แต๋ง-ภูษิต ไล้ทอง ได้เป็นนักร้องนำครั้งแรกบนเวทีคอนเสิร์ต กับเสียงคอรัสน้องกุ๊กไก่เรียกเสียงกรี๊ดและเสียงหัวเราะให้กับทุกคนจนท้องแข็ง

ตามด้วยการประชันดนตรีโดยคุณพ่อแต๋ง และลูกชาย “ต้นไม้” ฌานดนู ไล้ทอง และ “ต้นน้ำ” ญาณกร ไล้ทอง มาร่วมดูเอ็ทแซ็กโซโฟนพร้อมหวดกลอง ชวนอบอุ่นไปกับครอบครัว ไล้ทอง ในเพลง “ถ้าโลกนี้มีเราเพียงสองคน” ต่อด้วย “เธอหมุนรอบฉัน ฉันหมุนรอบเธอ” เวอร์ชั่นที่พี่จุ้ยแร็พโย่ออกลีลากันสดๆเรียกเสียงกรี๊ดดังสนั่น และไปต่อกับเพลงสนุกๆ “กล้วยไข่” ก่อนเข้าไฮไลท์ประจำคอนเสิร์ตที่ทุกคนรอคอย “นิทานหิ่งห้อย” ที่พี่เจี๊ยบได้เล่านิทานเรื่องหนูน้อยหมวกแดงภาค 2 ต่อจากคอนเสิร์ตครั้งที่แล้ว เชิญชวนทุกคนเปิดแสงไฟจากมือถือให้เหมือนหิ่งห้อยระยิบระยับกันไปทั้งฮอลล์ พร้อมการกระจายมุขจากเฉลียงคนอื่นๆผ่านบทเพลงเกี่ยวกับสังคม และการเมืองยุคปัจจุบันได้อย่างแสบคันตามสไตล์ถนัด เรียกเสียงหัวเราะกรามแทบค้างตามด้วยเสียงปรบมือจากทุกคนในฮอลล์

เข้าสู่ช่วงท้ายด้วย 2 บทเพลงประกอบคอนเสิร์ต “เรื่องราวบนแผ่นไม้” และ “ยังคงเอกเขนก” เพลงที่แต่งขึ้นใหม่สำหรับ “เฉลียง Rare Item” คอนเสิร์ต จากเฉลียงคนที่ 7 ผู้อยู่เบื้องหลังและเป็นผู้ก่อตั้ง “วงเฉลียง” จิก-ประภาส ชลศรานนท์ ที่ให้ทุกคนได้ฟังกันเต็มๆอย่างซาบซึ้งก่อนจะส่งทุกคนกลับบ้านด้วยรอยยิ้มและความสุขในเพลง “อื่นๆอีกมากมาย” ปิดด้วย “ฝากเอาไว้” พร้อมคำกล่าวขอบคุณที่ไม่เคยกล่าวมาก่อน คือต่างก็ขอบคุณสมาชิกวงซึ่งกันและกัน ที่ได้เดินทางร่วมกันมาหลายสิบปี และ ขอบคุณเป็นพิเศษสำหรับแฟนเพลงทุกท่านที่ได้มาร่วมเก็บภาพความทรงใจในครั้งนี้ เป็นช่วงเวลาที่สร้างความสุข ความสนุก และเป็นโมเมนต์ที่น่าจดจำที่สุดอีกครั้งที่ได้เกิดขึ้นของวงเฉลียงและแฟนเพลง สมเป็น "เฉลียง Rare Item RESTAGE" คอนเสิร์ต ที่ทุกคนรอคอย

**ความสนุกทิ้งทวนในครั้งนี้ ก่อนที่วงเฉลียงจะแยกย้ายไปทำภารกิจของตัวเอง การ RESTAGE ในครั้งนี้ หวังว่าแฟนเพลงเฉลียงจะมีความสุข พร้อมเก็บทุกโมเม้นท์ความทรงใจที่ดีและยังคงติดตามและสนับสนุนผลงานของสมาชิกวงเฉลียงตลอดไป**

## **ดูเพิ่ม**

* **ไทม์ไลน์ของเฉลียง**
* **สมาชิกวงเฉลียง**
* **ประวัติย่อวงเฉลียง**

## **แหล่งข้อมูล / อ้างอิง**

* **"เฉลียง"กลืนน้ำลายตัวเอง ขึ้นเวทีอีกครั้งเพื่อ "ถาปัด"**
* **รับฟังดนตรีบำบัดกับคอนเสิร์ตภาคผนวก เหตุเกิดที่...เฉลียง**
* **ยังไง...ก็บ้านเรา เพลงอิงสภาวะบ้านเมืองจาก เฉลียง 3 ฝ่าย**
* **3 เก๋า "เฉลียง" หวนคืนจอ ใน "แต๋ง เจี๊ยบ ดี้ วาไรตี้ 3 ฝ่าย"**
* **เฉลียง : คุยเฟื่อง เรื่องดนตรี โดย...ตุลย์ จตุรภัทร (23 กรกฎาคม 2559)**
* **ปรากฏการณ์เฉลียง จัดเต็มสนุก - สุข - ซึ้ง สร้างปรากฏการณ์ดนตรีอารมณ์ดีแห่งทศวรรษ**
* **การโคจรมาพบกันระหว่าง “มาดามแป้ง X 4 ศิลปินวงเฉลียง” กับผลงานเพลงที่เปี่ยมด้วยเสน่ห์ น่ารัก หวานซึ้ง ของพี่น้องชาวจุฬาฯ**
* **มหรสพอารมณ์ดี “เฉลียงริมเล”** ทางเว็บไซต์ Eventpop
* **มหรสพอารมณ์ดีเฉลียงริมเลหยุดฝนได้สร้างความสนุกเต็มเปี่ยม 3 ชม.เต็ม**
* **7 ปีที่รอคอย คอนเสิร์ต “เฉลียง Rare Item” วงเฉลียง ขายบัตรวันแรก 10 มิ.ย. นี้**
* **เครื่องเคียงข้างจอ / วัชระ แวววุฒินันท์ / เฉลียง Rare Item (23 กรกฎาคม 2566)**
* **กลับมาคืนความสนุกในรอบ 7 ปี "เฉลียง" รวมตัวครบทีมเพื่อคอนเสิร์ตใหญ่ 2 รอบการแสดง**
* **เปิดห้องซ้อมคอนเสิร์ตใหญ่ในรอบ 7 ปีของ ‘วงเฉลียง’ กับ “เฉลียง Rare Item คอนเสิร์ต”**
* **วัยรุ่น 70 ตั้งตารอ! “วงเฉลียง” เตรียมจัดคอนเสิร์ตสุดแรร์ ขำ ๆ อาจมีลืมเนื้อบ้าง**
* **'เฉลียง Rare Item'คอนเสิร์ต ความสุข ความสนุก ความประทับใจ รอยยิ้ม เสียงหัวเราะที่คิดถึง**
* **เฉลียง ‘Rare Item’ ตัวโน้ตอารมณ์ดีที่ท็อปฟอร์มในแบบฉบับคอนเสิร์ตของศิลปินรุ่นเก๋า**
* **เครื่องเคียงข้างจอ / วัชระ แวววุฒินันท์ / เก็บตก ‘เฉลียง Rare Item’ (10 กันยายน 2566)**
* **แฟนคลับเฉลียง ห้ามพลาด การกลับมา RESTAGE ครั้งใหม่สุดเอ็กซ์คลูซีฟ**
* **ใครพลาดรอบที่แล้ว รอบนี้พลาดไม่ได้ "เฉลียง RARE ITEM RESTAGE" อบอุ่น ใกล้ชิดกว่าเดิม เจอกัน 9-10 ธันวาคมนี้**
* **'เฉลียง Rare Item RESTAGE'จัดรอบการกุศล มอบรายได้ให้ 'ศิริราช'เพื่อช่วยผู้พิการ**
* **‘ศิริราช’ ชวนดู ‘เฉลียง Rare Item RESTAGE’ รอบการกุศล รายได้มอบกองทุนกายอุปกรณ์**
* **เฉลียงกับเบื้องหลังเรื่องราวของวงเฉลียงที่คุณอาจไม่เคยรู้ : Once Upon A Good Time**
* **'เฉลียง RESTAGE' เวทีส่งท้ายปี ที่มีแต่ความสนุก**
* **เฉลียง RESTAGE เวทีส่งท้ายปี 2566 ย้ำที่สุดของความสุข ความอบอุ่น**
* **ครีเอท อินเทลลิเจ้นซ์ ขอบคุณ #ทีมเฉลียงใจบุญ ร่วมแบ่งปันความสุข สมทบทุน กองทุนกายอุปกรณ์เพื่อผู้พิการ ศิริราชมูลนิธิ จากคอนเสิร์ต “เฉลียง Rare Item RESTAGE” รอบการกุศล**